Бағдоддаги террор ҳужумларида камида 93 киши ҳалок бўлди\n28 июн 2022, Тошкент вақти: 16:51\nБағдодда террор ҳужуми содир этилган жой.\nИроқ пойтахти Бағдодда 11 май куни содир этилган террор ҳужумида ҳалок бўлганлар сони камида 93 кишига етди.\nКеча Бағдоднинг шиалар истиқомат қилувчи Садр сити мавзесидаги бозорда куннинг биринчи ярмида портловчи мослама ўрнатилган автомашина портлатилиши оқибатида камида 63 киши ҳалок бўлгани ва 80 одам яралангани ҳақида хабар қилинган эди.\nКуннинг иккинчи ярмида Бағдоднинг шиалар яшовчи Қадимия ва суннийлар яшовчи Жомия мавзеларида яна иккита автомобил портлатилган. Бунинг оқибатида камида 30 одам ҳалок бўлган.\nПортлашлар учун масъулиятни “Исломий давлат” гуруҳи ўз зиммасига олди ва мазкур террор ҳаракатларини худкушлар амалга оширганини маълум қилди.


4 йил аввал 1190 siyrat.uz\nРасулуллоҳ соллаллоҳу алайҳи васаллам бир гуруҳ соҳобалари билан Бани Қурайзага етиб келишларидан олдин ас-Саврайн деган жойдан ўтдилар. У Зот: «Сизларнинг олдингиздан кимдир ўтмадими?» – деб сўрадилар. Улар: «Ё Расулуллоҳ соллаллоҳу алайҳи васаллам, бизнинг олдимиздан устига бир парча ипак мато тўшалган, эгарланган оқ хачирга миниб Диҳя ибн Халифа ал-Калбий ўтди», – дейишди. Шунда Расулуллоҳ соллаллоҳу алайҳи васаллам: «Ўша одам Жаброилдир. У Бани Қурайзанинг қўрғонларини ларзага келтириш ва уларнинг қалбларига қўрқув солиш учун юборилди», – дедилар.\nРасулуллоҳ соллаллоҳу алайҳи васаллам Бани Қурайзага етиб келганларида, уларга тегишли ерларнинг чегарасидаги «Анна» деб аталадиган қудуқ ёнига келиб жойлашдилар.\nИбн Исҳоқ: Одамлар у Зотнинг олдиларига бирин-кетин етиб кела бошлашди. Улардан баъзилари аср намозини адо этмай, шом намозидан кейин етиб келишди. Чунки Расулуллоҳ соллаллоҳу алайҳи васаллам: «Ҳеч ким аср намозини Бани Қурайзадан бошқа ерда ўқимасин!» – дегандилар. Уларнинг урушда қилишлари керак бўлган ишлари, намозни адо этишдан машғул қилиб қўйган эди. Зеро Расулуллоҳ соллаллоҳу алайҳи васаллам: «Бан Қурайзага етиб келгунингизга қадар» – дегандилар. Шунинг учун улар аср намозини шомдан кейин ўқидилар. Аллоҳ ўзининг китобида уларни бу иш сабабли айбламади ва Расулуллоҳ соллаллоҳу алайҳи васаллам ҳам уларни койимадилар. Бу ҳадисни менга Абу Исҳоқ ибн Ясор Маъбад ибн Каъб ибн Молик ал-Ансорийдан ривоят қилган эди.


Судьялар олий кенгаши 15 нафар номзодни ўн йил муддатга судьяликка тайинлади - Халқ сўзи\nСудьялар олий кенгаши 15 нафар номзодни ўн йил муддатга судьяликка тайинлади\n14:17 21 Август 2020 Жамият\nКуни кеча Ўзбекистон Республикаси Судьялар олий кенгашининг навбатдаги йиғилишида судьяликка номзодлар очиқлик асосида имтиҳондан ўтказилгани ҳақида хабар берган эдик.\nСудьялар олий кенгаши оммавий ахборот воситалари билан алоқалар шўъбаси хабарига кўра, Судьялар олий кенгашининг қарори билан 15 нафар номзод ўн йиллик муддатга судьяликка тайинланди. Шулардан айримлари ҳудудлардаги судларга раислик ҳам қилади. 4 нафар номзод захирада қолдирилган бўлса, 1 нафар судьянинг ваколати муддатидан илгари тугатилди.\nЎзбекистон Республикаси “Судлар тўғрисида”ги ва “Ўзбекистон Республикаси Судьялар олий кенгаши тўғрисида”ги қонунларнинг тегишли моддаларига асосан Ўзбекистон Республикаси Судьялар олий кенгашининг 2020 йил 20 августдаги қарори билан қуйидагилар:\nАлишер Бобоқулович Бобомуродов - судьялик лавозимида бўлишнинг навбатдаги ўн йиллик муддатига, Бухоро вилояти маъмурий суди судьяси лавозимига;\nАҳрор Ибрагимович Сулаймонов - судьялик лавозимида бўлишнинг навбатдаги ўн йиллик муддатига, фуқаролик ишлари бўйича Тошкент шаҳар Мирзо Улуғбек туманлараро судининг судьяси лавозимига;\nЖамшид Раҳимбоевич Ҳайдаров - судьялик лавозимида бўлишнинг навбатдаги ўн йиллик муддатига, беш йил муддатга жиноят ишлари бўйича Сирдарё вилояти Янгиер шаҳар судининг раиси лавозимига;\nЖамшид Шокирович Мамуров - судьялик лавозимида бўлишнинг навбатдаги ўн йиллик муддатига, жиноят ишлари бўйича Наманган вилояти судининг судьяси лавозимига;\nМуҳиддин Пўлатжонович Султонов - судьялик лавозимида бўлишнинг навбатдаги ўн йиллик муддатига, Тошкент шаҳар иқтисодий судининг судьяси лавозимига;\nМуса Абдураҳмонович Юсупов - судьялик лавозимида бўлишнинг навбатдаги ўн йиллик муддатига, жиноят ишлари бўйича Тошкент шаҳар Олмазор тумани судининг судьяси лавозимига;\nОдилжон Шербоевич Турдиев - судьялик лавозимида бўлишнинг навбатдаги ўн йиллик муддатига, Наманган вилояти маъмурий судининг судьяси лавозимига;\nОсим Одилович Содиқов - судьялик лавозимида бўлишнинг навбатдаги ўн йиллик муддатига, беш йил муддатга Наманган вилояти Учқўрғон туманлараро иқтисодий судининг раиси лавозимига;\nОриф Мустапаевич Қурбонов - судьялик лавозимида бўлишнинг навбатдаги ўн йиллик муддатига, Самарқанд шаҳар иқтисодий судининг судьяси лавозимига;\nТўхтамурод Мустафоевич Ражабов - судьялик лавозимида бўлишнинг навбатдаги ўн йиллик муддатига, беш йил муддатга фуқаролик ишлари бўйича Наманган вилояти Учқўрғон туманлараро судининг раиси лавозимига;\nУчқун Шониязович Турсунов - судьялик лавозимида бўлишнинг навбатдаги ўн йиллик муддатига, Тошкент вилояти маъмурий судининг судьяси лавозимига;\nУлуғбек Тўраевич Жўраев - судьялик лавозимида бўлишнинг навбатдаги ўн йиллик муддатига, беш йил муддатга жиноят ишлари бўйича Бухоро вилояти Олот тумани судининг раиси лавозимига;\nФазлиддин Муҳиддин ўғли Ёдгоров - судьялик лавозимида бўлишнинг навбатдаги ўн йиллик муддатига, Тошкент шаҳар Тошкент туманлараро иқтисодий судининг судьяси лавозимига;\nЧўлпаной Рўзибаевна Исмоилова - судьялик лавозимида бўлишнинг навбатдаги ўн йиллик муддатига, фуқаролик ишлари бўйича Андижон вилояти судининг судьяси лавозимига;\nЎктам Қодирович Муродов - судьялик лавозимида бўлишнинг навбатдаги ўн йиллик муддатига, беш йил муддатга Самарқанд вилояти Тайлоқ туманлараро иқтисодий судининг раиси лавозимига тайинланди.


ДЕБЮТАНТНИНГ ДАСТЛАБКИ ОЧКОСИ - Ўзбекистон овози газетаси\nФутбол бўйича Ўзбекистон XXV миллий чемпионати олий лига иккинчи тур учрашувлари якунланди.\nТурнинг марказий учрашувларидан бири Фарғонада «Нефтчи» — «Навбаҳор» жамоалари ўртасида бўлиб ўтди. Водий «дерби»си мақомини олган мазкур ўйинни стадионнинг ўзидан 18278 томошабин кузатиб борди. Шиддатли ва муросасиз кечган баҳс тақдирини 20-дақиқада Шерзод Ҳакимов томонидан киритилган ягона гол ҳал қилди — 1:0.\nТошкентда ўтказилган «Обод» — «Бухоро» жамоалари учрашуви олдидан кўпчилик меҳмонлар имкониятини юқори баҳолашганди. Аммо унда олий лига дебютанти «Обод» футболчилари рақибига муносиб қаршилик кўрсатиб, ўз ҳисобларига дастлабки очкони ёзиб қўйишди — 0:0.\nТурнинг бошқа учрашувларида қуйидаги натижалар қайд қилинди: «Сўғдиёна» — «Бунёдкор» — 0:1, «Пахтакор» — «Қўқон-1912» — 4:0, «Андижон» — «Локомотив» — 1:3, «Олмалиқ» — «Насаф» — 1:3, «Машъал» — «Металлург» — 1:3, «Шўртан» — «Қизилқум» — 0:1.\nТақвимга кўра, учинчи тур учрашувлари 31 март — 2 апрель кунлари бўлиб ўтади.


14.01.2019 Муаллиф Мадаминжон СОЛИЖОНОВ\nШарқий ҳарбий округнинг Фарғона дала ўқув майдонида “Ватан – муқаддас, уни ҳимоя қилиш шарафли бурч!” шиори остида фестиваль бўлиб ўтди.\nУшбу фармойиш ижросини таъминлаш мақсадида Шарқий ҳарбий округ қўшинлари қўмондони, ҳуқуқ-тартибот идоралари раҳбарлари, ўттиз минг нафардан зиёд шаҳар-туманлардан ташриф буюрган ҳамюртларимиз, ёшлар, кенг жамоатчилик вакиллари, ҳарбий соҳа фидойилари жам бўлди.\nЎқув майдони бўйлаб ҳарбий хизматчиларнинг саф кўриги ҳамда кўргазмаси ташкил этилди. Ҳарбий техника намуналари, жанговар шайликка тайёрловчи қурол-аслаҳалар, аскарларнинг турмуш тарзини акс эттирувчи кўргазмалар ёшларда катта таассурот қолдирди.\nШарқий ҳарбий округга қарашли ҳарбий қисмлар, миллий гвардия, ички ишлар, Мудофаага кўмаклашувчи “Ватанпарвар” ўқув-спорт техника клуби томонидан тайёрлаган намойишда армиямиз салоҳияти, ҳаво сарҳадларимиз қудрати ўз ифодасини топди. Ҳарбийларнинг тантанали чиқишларини йиғилганлар мамнуният билан олқишлади.\n– Бугунги фестивалга ўзимиз яратган авиа, ракета ва кема моделлари асосида тайёрланган кўргазмалар билан ташриф буюрдик, – дейди Фарғона шаҳар “Ватанпарвар” ўқув-спорт техника клуби аъзоси, 24-мактаб ўқувчиси Ҳикматилло Мелиқўзиев. – Аскар ва чегарачилар билан самимий мулоқотда қилдик. Бундай тадбирлар биз ёшларни Ватанимиз, Қуролли Кучларимиз билан фахрланишга ундайди.\nФестиваль вилоятимиз ёшларининг фаоллиги ва жонбозлиги туфайли янада шукуҳли бўлди. Ҳар бир ҳудудда баланд ҳилпираган мамлакатимиз байроғи дилларни дилларга, қалбларни қалбларга пайванд этди. Вилоятимизнинг таниқли хонандалари томонидан Ватанни, тинч-осойишта ҳаёт, мардлик ва жасоратни мадҳ этувчи куй-қўшиқлар янгради, рақслар ижро этилди.\nТадбирда вилоят ҳокими Шуҳрат Ғаниев иштирок этди.\n« Гиёҳвандлик – офат келтирувчи иллат\nҚўмондон билан учрашув »


ЖИНҒИЛНИ ҚАНДАЙ АСРАБ ҚОЛАМИЗ?\nДашту далаларни айланиб бўлиб, Мирзачўл тумани маркази Гагарин шаҳридан Жиззах томон қайтмоқда эдик. «Мирзачўл-Жиззах» катта йўли ўнгу сўлидаги ариқ ва катта йўл ёқаларида сон-саноқсиз саф тортган жинғил (юлғун) буталари учрайди. Офтоб тиғига дош бериб кўкка бўй чўзаётган ушбу буталар чор-атрофга ўзгача кўрк-тароват бағишлайди.\nБу бутазорлар қанчадан-қанча судралиб юрувчилар ва бошқа жонзотларга муқим бошпана, озуқа ва емиш топишнинг асосий манбаи ҳисобланади. Юзлаб турдаги фойдали ҳашаротлар учун керак пайтда хавф-хатарлардан асрайдиган жой ҳисобланади жинғил буталари. Мирзачўлнинг ҳақиқий кўрки бўлган бу бутасимон дарахт ҳозирги кунда зовурларнинг қирғоқларида ҳам топилади.\nКейинги йилларда ғалладан бўшаган экинларга ўт қўйиб юборилиши оқибатида бу ўсимликка ҳам жиддий зиён етмоқда. Баъзида эса зовурларнинг ҳимоя зоналарига ҳам атай ўт қўйиб юбориляпти. Ўт-ўланга қўшилиб жинғиллар ҳам ёниб, зовур атрофини файзсиз ҳолатга келтириб қўймоқда. Оқибат, шу атрофдаги ҳайвонат дунёсига ҳам катта зарар етяпти.\nОдатда қушлар жинғилга ин қурмайди. Аммо қанотли дўстларимиз уни устида полапонлари билан учиб-қўниб ўйнашни хуш кўради. Сирасини айтганда, жинғил Мирзачўлнинг энг керакли ўсимлигидир. Жинғилзорлардаги жониворлар миграцияси қандай кечяпти? Улар ушбу жараён чоғида бошқаларни сиқиб қўймайдими? Ёки бошқа жойда кўпайиб кетмайдими? Шу сингари талай саволлар кўпу, аммо жўяли жавоб йўқ.\nСўнгги пайтларга келиб, жинғил ўсимлиги аҳволи баттар хароблаша бошлади. Тўғрироғи, қўлига болта ушлаган одам йўл ва зовур бўйларини яшнатиб, чиройли этиб турган минг-минглаб буталар остидан кесиб кетишнинг зап ҳадисини олди. Оқибат бир-бирига «қўл бериб», яқин ўсган ўсимлик йўқлик сари завол тутмоқда. Унинг сони йилдан-йилга камайиб, йўқолиб бормоқда. Тўғри, дастлаб қиш кунлари аҳоли ноиложликдан, уйини иситиш учун бу ишга қўл ураётгандир, деган фикрда эдим. Аммо бу ўсимлик йўқолишига сабаб, асосан, экинларга ҳалақит беради, деб уни остидан чопиб ташланаётгани экан.\nҲар йили қишда аҳоли орасида жинғил ва бошқа ўсимликларни кесмаслик, уни нобуд этмаслик масаласи кўтарилади. Чунки, табиатда ҳар бир турнинг ўрни, вазифаси бор. Бордию, нимадир бўлиб ўша мувозанат бузилгудек бўлса, унинг жабрини одамзот тортишга маҳкум. Афсуски, орамизда она табиатга мислсиз зиён-заҳмат етказишдан тоймайдиган, қулоқсиз инсонлар оз бўлсада учраб туради. Мабода сиз уларга «Оғайни сиз, нотўғри йўл тутаяпсиз», деб айтгудек бўлсангиз, дарҳол «биттагина бута кесилгани билан осмон узилиб ерга тушармиди», дея жиртакилик қилади. Қолаверса, очиқ, яйдоқ далада ўсган жинғилларга «кўз-қулоқ» бўлишнинг иложи йўқ. Инсофни ҳар кимнинг ўзига берсин.\nАслида биз учун кичик, майда масаланинг ўзи йўқ. Шундай бўлгач, йўл ва ариқ ёқаларига ажиб бир жозиба, уйғунлик бахш этиб турган жинғилни йўқотишга зўр бермайлик. Зеро, биз бугун асраган ўсимлик эртанги авлод кўзини қувонтиради. Фақат сўз билан, тушунтириш билан бирор бир натижага эришиш қийин. Кўпчилик биладими-йўқми Жиззах, Пахтакор, Дўстлик, Мирзачўл катта асфальт йўли бўйи яқинидаги аҳоли жинғилни таг-томири билан чопиб олиб кетяпти. Шу важдан қуйидаги таклифларни баён қилмоқчиман: Аввало, аҳоли ўз вақтида газ ва кўмир каби табиатга қирон келтирмайдиган ёқилғи маҳсулотлари билан таъминланиши керак. Ўсиб келаётган ёш авлодга экологияга оид қонунларни шунчаки, юзаки эмас, чуқурроқ ўргатиш, мактаб, лицей, коллеж, олий ўқув юртларида экология илмидан сабоқларга жиддий эътибор қаратиш. Яна, ҳар бир вилоят ва туманларнинг ўз «Қизил китоби» бўлса...\nАна шунда бугунги экологик қалтис вазиятнинг илдизига болта урилиб, муаммолар қисман бўлсада камаярми?!\n🕔10:37, 03.07.2020 ✔125\n🕔10:31, 03.07.2020 ✔122\n«Омон қорақошнинг неварасимисан?..» – деб кампирлар каттаотамга ошкора қарай олишмаганининг ҳиссасидан чиқмоқчидек менга суқланиб қарашарди...\n🕔12:34, 26.06.2020 ✔235\n✔ 125 🕔 10:37, 03.07.2020\n✔ 122 🕔 10:31, 03.07.2020\n✔ 235 🕔 12:34, 26.06.2020\nРўзининг кун бўйи қиладиган иши шу: эрталаб хотини ажратиб олиб кетган картошка-пиёзларни арчиш, айтганидай қилиб тўғраш. Кейин уйда зерикиб ўтириш. Хотини ўтқизиб кетганича ўтирган жойидан ўзи на тура олади, на ёта олади, зарурат учун ҳам қўшнининг ўғлини чақиради…\n✔ 229 🕔 12:26, 26.06.2020\nЖуманинг иши юришмади. Ота-онаси ҳаётлигида бирон касб-кор бошини тутмади. Уйланди. Бола-чақали бўлди. Бахтига хотини ақлли чиқиб, бозорда товуқ олиб сотишга ўтди. Бозордан тушган беш-олти сўм пул билан рўзғорни тебратишарди. Маҳалладаги бир-икки фермерлар Жумага гап солиб кўришди:\n✔ 127 🕔 12:26, 26.06.2020


Д. Шукурова: ''Нафақани янги уй таъмирига сарфлайман''\nТўққиз фарзандли оилага уч хонали квартира берилганини эшитиб, қувондик. Бир дастурхон атрофида жамланиш бахтига муяссар бўлган оила янги уйга кўчиш тараддудида. Уй бекаси Дилбар Шукурова билан учрашиб, қутладик ва келгуси режалари хусусида суҳбатлашдик.\nДилбар турмуш ўртоғи Суҳроб билан 8 фарзандни вояга етказишяпти. Тақдир тақозоси билан 10 ёшли қизалоғи автоҳалокат туфайли ҳаётдан кўз юмган эди. "Ўнта бўлса ўрни бошқа, қирқта бўлса – қилиғи", деганларидек, оилага оғир кунларга чидаш осон кечмади. Кенжа ўғли Амир 1 ёшга тўлди. Катта ўғли Нур-Султандаги ҳарбий полиция сафида хизмат қилиб қайтди. 4 қиз ва 4 ўғил ўстираётган она фарзандлари учун манзилли ёрдамни олди.\nБир йил муқаддам Шимкентнинг “Нурсат” кичик туманидан ажратилган болаларига кичиклик қиладиган уч хонали квартирани олишдан бош тортган аёл бошқа мавзедан бошпанали бўлди.\n– Ҳажми кичикроқ бўлганлиги ва оилада 10 нафар аъзо бўлгани учун бизга ҳокимлик тавсия қилган уй тор эди. Шу боис ҳам ундан бош тортдик. Ҳокимлик ваъдасида туриб, бизга “Шимсити” мавзесидан уч хонали квартира ажратди. Ҳозир шу уйни таъмирлаб, кўчиш арафасидамиз. Ижара уйда яшаётганимиз учун уй-жой коммунал хўжалик бошқармасига ой сайин 8300 тенге тўлаб турамиз. Бунга коммунал хизматларни қўшсак, 10 минг тенгенинг у ёқ буёғи бўлар экан. Бу, албатта, бизга катта ёрдам – дейди Дилбар.\n– Уч хонали квартирани “Нурсат”да ҳам сизга таклиф қилишган эди-ку. “Шимсити”да ҳам уч хонали квартира. Уларнинг нима фарқи бор?\n– “Нурсат”да уч хонали квартира 64 квадрат метр, “Шимсити”да эса қарийб 80 квадрат метр. Бу бизнинг катта оиламизга анча сезиларли. Ошхонамиз 4 метрга 3 метр. Ётоқхона, залимиз ҳам анча катта экан. Гаражни қайта жиҳозлаб, икки хонали пастқам уйда йиллар бўйи яшадик. Энди эса ижара уйга кўчиш билан оворамиз. Бироқ ижара уй ҳам таъмирталаб экан.\nУй соҳибларининг 70 фоизи кўчиб киришганидагина хонадонларга газ уланар экан. Бир мавсум мобайнида берилган ёрдам эвазига квартирамизни жиҳозлаб олишга имкон берилди. Ҳукуматимиз ваъда қилган манзилли ёрдамни олдим. Бир кварталга 500 минг тенге ёрдам пули ажратишибди. Бу маблағни уйни таъмирлаш, жиҳозлашга сарфлаймиз.\nЯнги уйга кўчиб ўтиш арафасида турган суҳбатдошим нима учун уйини таъмирлаши кераклиги билан қизиқиб, Шимкент шаҳар қурилиш бошқармаси бошлиғининг ўринбосари Ғ. Ўтенбаевга мурожаат қилдим.\n– Уйлар талабга жавоб бергани учун қабул қилинган. Борди-ю, уй соҳибларини квартиранинг ҳолати қониқтирмаса, биз пудратчи компанияларни уйни таъмирлашга жалб этамиз. Фақат уй соҳиблари бизга ёзма ариза билан мурожаат қилишлари керак, – деди Ғ. Ўтенбаев.\nДилбарга қўнғироқ қилиб, ариза бериш имкониятини айтганимда, идоралар ўртасида сарсон бўлиб чарчаганини, Яратган соғлик бериб, насиб этган нафақасини таъмирлашга ишлатаётганини, шундай эса-да, ариза ташлаб қўяверишини айтди.\nМ. САЪДУЛЛАЕВА, 2019-08-01, 16:10 26


“Ижтимоий фикр” жамоатчилик фикрини ўрганиш маркази томонидан ўтказилган тадқиқот натижаларига кўра, фуқаролар томонидан давлат бошқаруви ва маҳаллий ҳокимият органлари фаолиятига берилган баҳо ижобий томонга ўзгариб, уларнинг иш самарадорлиги ошиб бормоқда. Масалан, жорий йилнинг I чорагида респондентларнинг 47,1 фоизи ижобий фикр билдирган бўлса, II чоракда бундай хулосадаги юртдошларимиз сони 48,8 фоизни ташкил қилди. Эътиборли жиҳати, Хоразм, Бухоро, Жиззах, Наманган, Андижон вилоятлари, Қорақалпоғистон Республикасида долзарб ижтимоий-иқтисодий муаммоларни ҳал қилиш бўйича давлат бошқаруви ва маҳаллий ҳокимият органлари иши даражаси ҳамда самарадорлигидан -фуқароларнинг қониқиш даражаси юқори бўлди (50 фоиздан юқори). Сурхондарё, Қашқадарё, Тошкент ва Навоий вилоятларида эса бу мамлакат бўйича ўртача кўрсаткичдан паст, яъни 38 фоиздан камни ташкил этди.\nОчиқлик ва шаффофлик — муҳим омил\nОдамларни нима ташвишга солаяпти?\nТадқиқот жараёнида мамлакатимизнинг аксарият аҳолисига дахлдор энг долзарб муаммолар аниқланди. Булар — иқтисодий муаммолар (иш ҳақи даражаси, коммунал хизматлар ва кенг истеъмол товарларининг нархлари ва тарифлари, ишга жойлашиш); ижтимоий муаммолар (уй-жой билан таъминланиш ва унинг сифати, тиббиёт муассасаларининг иши, оилавий низолар); ижтимоий инфратузилма муаммолари (коммунал хизматлар таъминотининг сифати, экология, транспорт); қонунийлик ва ҳуқуқ-тартиботни таъминлаш (инсон ҳуқуқлари, коррупция, порахўрлик ҳамда тамагирлик).\nНатижалар кўзга ташланаяпти\nТадқиқот натижаларига кўра, фуқаролар давлат хизматларидан қанча миннатдор бўлса, ташкилот ва идоралар фаолияти самарадорлиги шунча юқори бўлади. Сўров иштирокчиларининг 87,3 фоизи шахсий хавфсизлиги, саломатлиги, шаъни, қадр-қиммати, ҳуқуқ ва эркинликлари таъминланганлигидан тўла даражада қониқади. 86,6 фоизи жамоат жойларида тартиб ва қонунийлик таъминланганлигини юқори баҳолайди. Сўралганларнинг 76,7 фоизи эса жиноятчиликка қарши курашиш ҳамда унинг олдини олиш бўйича ҳуқуқни муҳофаза қилувчи органлар фаолиятидан розилигини билдирдилар.\nШу билан бирга, ҳар учинчи респондент мавжуд ишга жойлашиш имкониятларидан қониқмасдан, ўзи яшаётган вилоят, шаҳар ёки туманда “етарлича янги меҳнат ўринлари яратилмаяпти ва муносиб ҳақ тўланадиган барқарор иш жойи топиш қийин”, деб жавоб берди. Сўровда қатнашган юртдошларимизнинг 28,6 фоизи сифатли ичимлик суви таъминотидан қониқмайди.\n“Ижтимоий фикр” жамоатчилик фикрини ўрганиш маркази мутахассислари сўров натижалари асосида шундай хулосага келишдики, мамлакатимизда амалга оширилган ислоҳотлар туфайли жамиятимизнинг хабардорлик даражаси ошмоқда, фуқаролар онгида давлат бошқаруви, унинг кўлами ва самарадорлиги ҳақида принципиал ўзгаришлар юз бераяпти. Мамлакатда давлат бошқарувининг амалий фаолияти учун барча шароит яратилаяпти.\nОдамлар давлат органларининг очиқлиги, йиғилиб қолган муаммоларни ҳал қилишга тайёрлигига гувоҳ бўлаяпти. Реал ўзгаришлар, яъни яхши ҳақ тўланадиган ишга жойлашиш имконияти очилаётгани, ойлик маош барқарорлашаётгани, ишбилармонлик муҳити яхшиланаётганини кўриб, мамлакатимиз раҳбари сиёсатини тўлиқ қўллаб-қувватламоқда. Сўровда иштирок этганларнинг мутлақ кўпчилиги фикрича, Ўзбекистон Республикаси Президентининг Халқ қабулхоналари жамиятда ижтимоий адолатни таъминлайди ва мамлакатни ҳар томонлама ривожлантиришнинг стратегик мақсадларига эришиш воситаси бўлиб ҳисобланади.\nМазкур рукндаги бошқа мақолалар: « Аҳоли соғлиғини ишончли муҳофаза қилиш, тиббиёт соҳасидаги ислоҳотлар самарасини ошириш давлатимизнинг доимий эътибор марказида бўлади\tҲаётий қонунлар, таъсирчан парламент назорати — фаолият мезони »


Касбий маҳорат ва қобилият\nТараққиёт барқарорлигида малакали кадр, етук мутахассисларнинг ўрни беқиёсдир.\nШу боис мустақиллигимизнинг дастлабки йиллариданоқ таълим тизимини тубдан ислоҳ қилиш, баркамол авлодни муносиб тарбиялаш устувор вазифалардан бири этиб белгиланди.\nХусусан, “Таълим тўғрисида”ги Қонун, Кадрлар тайёрлаш миллий дастури ва Мактаб таълимини ривожлантириш давлат умуммиллий дастурига кўра, тизимда туб бурилишлар рўй берди. Бинобарин, Ўзбекистон Республикаси Конституциясининг 41-моддасида ҳам\n“Ҳар ким билим олиш ҳуқуқига эга. Бепул умумий таълим олиш давлат томонидан кафолатланади. Мактаб ишлари давлат назоратидадир”, деб, белгилаб қўйилган.\nТаълим тизимини ривожлантиришга қаратилаётган бу каби юксак эътибор ва ғамхўрлик айни пайтда жамиятда ўқитувчилик касбининг нуфузини оширмоқда. Зеро, ёш авлоднинг истиқлол ғоялари асосида тарбияланиб, улуғ аждодларимизга муносиб тарзда вояга етишлари, энг аввало, ўқитувчи бераётган сабоқ, унинг изланиш ва интилишига боғлиқ. Шу маънода, ўқитувчилик касбини ҳавас билан танлаганман, десам, асло муболаға эмас. Бугун мактабда ишлаб, шунга амин бўлдимки, биз, ёш педагогларнинг фидойилик ва масъулият билан изланишимиз учун барча шарт-шароит яратилган. Ўқув масканимиз замонавий фан хоналари, энг сўнгги русумдаги ускуналар билан таъминланган.\nЮртимизда маҳобатли касб-ҳунар коллежлари, академик лицейлар қад ростлаяпти, мактаблар янгиланди. Энг муҳими, эндиликда ўқувчилар нафақат ўқитувчиларнинг маърузаларини тинглаш, балки замонавий ўқув жиҳозлари, компьютерлар орқали ҳам сабоқ олаяптилар.\nИлгари бошқа тилларни ўрганишга юзаки қаралган бўлса, бугун ўқувчилар орасида чет тилини пишиқ-пухта эгаллаб, ўз устида тинимсиз меҳнат қилиш асосий машғулотга айланган. Бунга, албатта, маҳоратли, малакали ўқитувчи-мураббийларнинг меҳнати давлат даражасида қадрланиши орқали эришилаяпти. Хусусан, Президентимизнинг 2012 йил 10 декабрдаги “Чет тилларни ўрганиш тизимини янада такомиллаштириш чора-тадбирлари тўғрисида”ги қарори ушбу йўналишдаги саъй-ҳаракатларни янги босқичга олиб чиқишда дастуриламал бўлиб хизмат қилмоқда. Мана шундай юксак эътибор туфайли таълимда залворли ютуқлар қўлга киритилаётганини ҳар биримиз кўриб, эшитиб, ўз ҳаётимиз мисолида ҳам англаб турибмиз.\nИнсон — у қайси соҳада фаолият кўрсатмасин, фидойи бўлмаса, кўзлаган мақсадига етиши қийин. Жонкуяр, билимдон, юксак ақл-заковатли мутахассислар эса соҳа ривожига улкан ҳисса қўшишлари турган гап. Шунга кўра, энди ўқитувчилар ўз қобилиятларини тўла ишга солиб, касбий маҳоратларини янада такомиллаштирмоқдалар. Яратилган шарт-шароит, берилган имконият, кўрсатилаётган юксак эъзоздан руҳланиб, айтаманки, Ўзбекистон деб аталмиш буюк юртда, мана шундай дориламон кунларда яшаётганимдан қанчалик фахрлансам, истиқлол фарзандларига таълим бераётганимдан шунчалик ғурурланаман.\nҚарши туманидаги 40-мактабнинг инглиз тили ўқитувчиси.\nМазкур рукндаги бошқа мақолалар: « Билим, малака, фаоллик\tЁш авлод камолоти — устувор йўналиш »


Бизга истеъмолчилар эмас, фикрловчилар керак – Yoshlar ovozi\nБМТнинг яқинда бўлиб ўтган Савдо ва ривожланиш конференциясида креатив иқтисодиётга доир маъруза тақдим этилганди. Унда айтилишича, бугунги кунда ғоя, ижодий фикр ва ёндашувлар энг харидоргир товарга айланмоқда. Демак, замонавий дунёда керакли, рақобатбардош инсонга айланишинг учун камида фикрлашни билишинг керак!\nБу ҳақда гап очганимизнинг боиси нимада? Жамоат транспортида кетаётганда ёки кафеда овқатланиб ўтирганда ёшларга яхшилаб разм солинг-а, баъзилари ҳатто таом тановул қилаётиб ҳам телефондан бошини кўтармайди. Эҳтимол, бирон маънили китоб мутолаа қилаётгандир ёки қизиқарли мақолага кўзи тушган. Бўлади-ку, ахир. Бўлади! Фақат, бахтга қарши, ҳар доим эмас. Аниқроғи, камдан-кам ҳолларда.\nИНТЕРНЕТ ФОЙДАЛАНУВЧИЛАРИНИНГ АКСАРИЯТИ ГЛОБАЛ ТАРМОҚДАН “ҚАЙНОҚ” АХБОРОТ ИЗЛАЙДИ ЁКИ ШУНЧАКИ МЕССЕНЖЕРЛАР ОРҚАЛИ “ГАП СОТИШ”ГА ТАШНА.\nМағзи бутун нарсани қунт қилиб ўқиб чиқишга ва айниқса, ўқиганларини мушоҳада қилишга тоқати йўқ. Улар интернет маконидаги тубсиз ахборот уммонига ғарқ бўлган одамларга ўхшайди. Сузаётганда беихтиёр маълум миқдорда сув ютасан. Аммо унинг на таъми, на фойдасини сезасан, киши. Худди шу каби турли-туман (гоҳо чин, гоҳ ёлғон) хабару янгиликлар қуршовида қолган бугунги кун одами барини бир бошдан ютиб юбораверади. Таҳлилга, жайдари қилиб айтганда, истеъмол қилинган ахборотнинг мазасини тотишга эса, вақти йўқ. Кимдир бунга ҳафсала қилмайди, бошқа биров керакмас, деб ҳисоблайди. Мана шу зайлда фикрлаш, янги ғоялар яратиш кўникмаси бизни аста-секин тарк этиб бормоқда.\nКИТОБ ЎРНИГА ҚЎЛИГА ТЕЛЕФОН ОЛИБ, ИЖТИМОИЙ ТАРМОҚЛАРНИ “ТИТКИЛАШ”НИ, КЎЧАДА ТЕНГҚУРЛАРИ БИЛАН МИРИҚИБ ТЎП СУРИБ, ЖИЛЛА ҚУРСА, ЛАНКА ЁКИ ЧИЛЛАК КАБИ СОДДА ВА САМИМИЙ ЎЙИНЛАРДАН БАҲРАМАНД БЎЛИБ, ДАМ ОЛИШ ЎРНИГА, ДИҚҚИНАФАС КОМПЬЮТЕР ХОНАСИГА ҚАМАЛИБ, УЗУКУН ВИРТУАЛ УР-ЙИҚИТЛАРДА ИШТИРОК ЭТИШНИ МАЪҚУЛ КЎРАЁТГАН ЁШ АВЛОД ВАКИЛЛАРИ — СИЗУ БИЗНИНГ ЖОН-ЖИГАРЛАРИМИЗ ҲАЛИ СУЯГИ ҚОТМАЙ ТУРИБ “МАФКУРАВИЙ МАНҚУРТ”ГА, МЕДИА МАНИПУЛЯТОРЛАР, “ОММАВИЙ МАДАНИЯТ” ТАРҒИБОТЧИЛАРИ ҚЎЛИДАГИ ЎЙИНЧОҚҚА АЙЛАНАЁТГАН БЎЛСА-Ю, ҚАНДАЙ ҚИЛИБ УЛАРДАН ИЛҒОР ҒОЯЛАР, ЯНГИ ТАШАББУСЛАР, ЗЎР ИННОВАЦИЯЛАРНИ КУТИШ МУМКИН?!\nТўғри, беш қўл баробар эмас. Вақтини беҳуда ўтказмай, ўқиб-ўрганишдан бўшамайдиган, уйида даста-даста китоблар йиққан, билимни чин қадрият санайдиган ёшларимиз ҳам бор. Лекин жамиятнинг умумий салмоғи ичида улар барибир озчиликни ташкил қилмоқда. Ҳар ҳолда, нафақат юртимиз, балки бутун\nДУНЁДА МОБИЛЬ АЛОҚА ВОСИТАЛАРИ БОЗОРИ ЧАҚҚОН БЎЛИБ БОРАЁТГАНИ, ИНТЕРНЕТГА УЛАНГАН ГАДЖЕТЛАР СОНИ ТОБОРА ОРТАЁТГАНИНИ ТАСОДИФ ДЕЙИШ ҚИЙИН.\nБундай ўсиш ва ўзгаришлар ер юзи аҳолиси электрон индивидларга, қайсидир маънода, ҳатто рақамли технологиялар “қули”га айланаётгани, катта миқдордаги, кўпинча сараланмаган ва ишланмаган ахборотларни тўхтовсиз истеъмол қилиш одамларда таҳлилий фикрлаш, хулоса чиқариш, мустақил позицияни шакллантириш иштиёқини бўғаётганидан далолат беради.\nТафаккурини ишга солгиси келмай, ҳадеб интернетнинг “жинкўча”ларида бемақсад тентирайдиган, гоҳ у манба, гоҳ бу манбадан керак-нокерак хабарларни “чуқулавериб”, бемаъни видеопостлар ёки комментарийларга соатлаб диққатини қаратиб ўтирадиган, қолган вақтини эса, дўсту биродарлари билан бир тийинга қиммат мавзуларни, турли миш-мишларни, бачкана ҳазилларни муҳокама қилишга сарфлайдиган йигит-қизларига қараб: “Ҳайф-ей ёшлигинг!” — дегинг келади.\nОдатдагидек эрталаб ишга отландим. Манзилимгача чамаси ярим соатлик йўл. Мен билан бирга автобусга икки йигит чиқиб, рўпарамдаги ўриндиқлардан жой олди. Ўзаро суҳбатидан улар коллежда ўқишини, лекин дарсга кеч қолганини англадим. Не ажабки, ўсмирларни бу ҳолат сира хавотирлантирмасди. Иккисининг кўзи ва бутун фикру зикри телефонда (афтидан анчагина қимматбаҳо буюмга ўхшайди!). Кета-кетгунча азаматлар ўша матаҳнинг ранг-рўйидан тортиб, нарх-навосигача муҳокама қилиб борди.\nАТАЙЛАБ, КУЗАТДИМ. ҚАНИ ЭДИ ОҒЗИДАН УЙГА БЕРИЛГАН ВАЗИФА ЁКИ БУГУН КОЛЛЕЖДА ЎТИЛАДИГАН ФАНЛАР ҲАҚИДА АҚАЛЛИ БИТТА СЎЗ ЧИҚСА. БИРОНТАСИ ҲАМ ЎҚИШ ҲАҚИДА ЛОМ-МИМ ДЕМАДИ. ҚОЙИЛ-ЕЙ!\nБеихтиёр ёшлигимни эсладим. Мактабга бир неча кўчани оралаб пиёда боришга тўғри келган. Манзилга етгунча адабиёт ўқитувчимиз ёдлашга берган шеърми ёки бошқа фандан ўтилган дарс мавзусини такрорлашга ҳаракат қилардим.\nБИР МЕН ЭМАС, СИНФДОШЛАРИМНИНГ КЎПЧИЛИГИ ШУНГА ОДАТЛАНГАНДИ. ДОСКАГА ЧИҚҚАЧ, ИЗЗА БЎЛИБ ҚОЛИШДАН ҚЎРҚАРДИК-ДА. АНИҚРОҒИ, УЯЛАР ЭДИК!\nЧунки ота-онамиз кечки пайт, албатта, кундаликни текширарди, қониқарсиз баҳо учун койирди. Ота-оналар мажлисида эса, “иккичи” ўқувчилар номма-ном тилга олиниб, ҳар бирига тегишли чора кўриларди. Эҳтимол, ўша пайтда мобиль телефонлар камёблиги боис, китоб ўқишдан бошқа ишимиз қолмагандир. Бироқ телевизор бор эди-ку. Шунга қарамай, мактабдан қайтгач, биринчи навбатда, дарс тайёрлашга киришардик…\nТалабалик йиллари ҳам китоб ўқиш билан ўтди. Қош қорайса-да, кутубхона залларини тарк этишга шошмайдиган илмсевар толибларни кўп кўрганман. Автобус ёки метро вагонларида китоб ўқишни канда қилмайдиган йигит-қизлар ҳам кам учрамасди. Аминманки, уларнинг ҳеч бири ҳаётда кам бўлмади. Илму иқтидори, тенгсиз салоҳияти билан юртимиз шон-шавкатини юксалтиришга муносиб ҳисса қўшаётган, нафақат Ўзбекистон, балки хорижий мамлакатлардаги нуфузли ташкилотлар, компания ва корпорацияларда ҳам масъулиятли лавозимларни эгаллаб, меҳнати эвазига ҳавасга арзигулик ютуқларга эришаётган ватандошларимиз осмондан тушгани йўқ, ахир. Қачондир улар ҳам мактаб, коллеж партасида ўтирган, университет талабаси бўлган. Балки алламаҳалгача кутубхонада қолиб кетгандир, эҳтимол, дам олиш кунларида ҳам китоб варақлашига тўғри келган. Кези келганда, кинога тушиш ёки тунги клубда кўнгилхушлик қилишдан тийилгандир.\nАммо ҳаётда жараён эмас, натижа, кеча ким бўлганинг эмас, бугун қандай инсон эканинг, бойлик, мансаб, мартаба эмас, билим муҳим, тенгдошим. Шуларни ёдда тутсангиз, албатта, узоққа етасиз!\nСавоб учун ёлғон\nУрса - ун оши, сўкса - сўк оши\n← Сенга фарз ўлмағай ғамнок чиқмоқ\nОтаси бор “отасиз”лар →


Марокаш – Эрон ўйинида тарихий воқеа юз берди - Offside.uz – Offside'да бўлинг, офсайдда қолманг!\nЖаҳон чемпионатининг 1-тури доирасида бўлиб ўтган Марокаш ва Эрон терма жамоалари ўртасидаги ўйинда тарихий воқеа юз берди.\nБаҳснинг иккинчи бўлимида аканинг ўрнига ука майдонга туширилди. Жароҳат олган Марокаш терма жамоаси ярим ҳимоячиси Нуриддин Амрабат ўрнига унинг укаси Суфён Амрабат туширилди. Бунақаси жаҳон чемпионатлари тарихида ҳали юз бермаганди.\nЭслатиб ўтамиз, Марокаш - Эрон баҳсининг сўнгги дақиқаларида Азиз Буҳаддузнинг автоголи туфайли форслар ғалаба қозонишди.\n16/06, 00:55 0


Самимиятни ҳар ким ҳар хил тушунади. Аслида бундай тушунчаларни бир қолипга сиғдириш ҳам мушкул.\nМасалан, мен самимий инсон, деганда бир дўстимни ёдга оламан. Ўзи ўқимаган, колхоз кетмончиси бўлса-да, инсонни қадрлашни билар, айниқса, дўсту биродарлар ҳолидан ҳамиша хабар олиб турарди. Фақат бир "айби" сал сергапроқ, мулозаматни ошириб юборар, учрашиб қолганда "Яхшимисиз, тузукмисиз", "Тузукмисиз, яхшимисиз" деб ўн дақиқа саломлашарди. Гоҳида унинг бу соддалигидан кулиб юрардик.\nҲеч эсимдан чиқмайди. 1973 йил. Арманистоннинг Ереван шаҳрида ҳарбий хизматни ўтаб юрган кезларим. Самарқанддан менга хат келганини айтишди. Билсам, ўша дўстимдан экан. Чоғроққина вараққа ёзилган мактубда асосан, соғлиғим, ишларим ҳақида суриштирган.\nҚизиғи, унинг сермулозамат экани хатда ҳам сезилиб турарди. "Салом, жўра! Ишларинг, соғлиғинг яхшими, жўра. Чарчамаяпсанми, жўра, хизматларга кўникиб қолдингми, жўра..." Қизиқишга санаб чиқдим. Юзтача сўзнинг 26 таси "Жўра" эди. Аммо дўстимнинг меҳри, оқибати менга ўзгача таъсир қилди. Дарров қўлимга қалам олиб, жавоб хати ёзишга киришдим.\nБугун ўша дўстим орамизда йўқ. Аммо унинг оқкўнгиллик билан ёзилган мактуби ҳануз менда сақланади.


ОМБУДСМАННИНГ ЯНГИЛАНГАН ВЕБ-САЙТИ ИШГА ТУШДИ\nЖорий йилнинг 23 декабрь куни Ўзбекистон Республикаси Олий Мажлисининг Инсон ҳуқуқлари бўйича вакили (Омбудсман)нинг расмий веб-сайти тақдимоти бўлиб ўтди.\nУнда Олий Мажлис Қонунчилик палатаси депутатлари, давлат ва жамоатчилик ташкилотлари, инсон ҳуқуқлари бўйича миллий институтларнинг ахборот хизматлари ходимлари ҳамда ОАВ вакиллари иштирок этди.\n— Янгиланган веб-сайтимиз замонавий ривожланган ахборот-коммуникация соҳасидаги барча тенденцияларни ўз ичига олган, — дейди Инсон ҳуқуқлари бўйича вакили(Омбудсман) котибияти мудири С.Азимов. — Хусусан, у ўзида Омбудсманнинг виртуал қабулхонаси, тўғридан-тўғри мулоқот ҳамда инсон ҳуқуқ ва эркинликларини амалга оширишга оид саволларга маслаҳатлар олишини қамраб олган. Сайтда Омбудсман котибияти ва унинг минтақавий вакилларининг манзиллари, уларнинг фуқароларни қабул қилиш куни ва вақти тўғрисидаги маълумотлар ҳам ўрин олган.\nРасимй сайтни янгилаш жараёнларида инсон ҳуқуқлари соҳасида юртимизда амалга оширилаётган давлат сиёсатини кенг ёритиш, ушбу соҳада қабул қилинаётган қонунчилик ҳамда давлат дастурларининг мазмун моҳиятини тушунтиршга алоҳида эътибор қаратилди. Сайт орқали Омбудсманнинг — фуқароларнинг мурожаатларини кўриб чиқиш амалиёти натижалари, қонунчиликни такомиллаштириш, ҳуқуқий маданиятни янада юксалтириш ҳамда халқаро ҳамкорликни ривожлантириш борасидаги фаолияти юзасидан мунтазам равишда ахборот бериб борилади.\nТадбир иштирокчилари томонидан веб-сайтининг янгиланиши, инсон ҳуқуқ ва эркинликларини ҳимоя қилиш, жамоатчилик билан тўғридан-тўғри мулоқот қилиш шакл ва услублариинг кенгайтирилиши борасидаги ишлар юқори баҳоланди.


05:00 / 14.03.2017 1642 pdf Ўқиш режими + -\n«Бир-бирингизни ёмон кўришманг. Бир-бирингизга ҳасад қилманг. Бир-бирингизга қарши тадбир қилманг.\nЭй Аллоҳнинг бандалари! Биродар бўлинг! Мусулмон учун ўз биродаридан уч кечадан ортиқ аразлаш ҳалол эмас», дедилар».\n1. Бир-бирини ёмон кўриш.\n2. Бир-бирига ҳасад қилиш.\n3. Бир-бирига қарши чора-тадбир кўриш.\n4. Бир-бири билан уч кундан ортиқ аразлашиш.\nАто ибн Язид ал-Лайсий розияллоҳу анҳудан ривоят қилинади:\n«Бирор кишига ўз биродари билан уч кечадан ортиқ аразлашиш мумкин эмас, ҳалол эмас, ҳаром. Икковлари учрашиб қолса, бири у ёққа, бири бу ёққа қараб, тескари бўлмасин. Икковидан яхшиси биринчи салом берганидир», - дедилар».\n«Бир-бирингизни ёмон кўрманглар. Ўзаро рақобат қилманглар. Эй Аллоҳнинг бандалари, биродар бўлинглар», - дедилар».\n«Икки киши Аллоҳ Азза ва Жалла учун ёки Ислом учун дўст бўлсалар, улардан бирининг дастлаб қилган гуноҳи ораларини ажратадир», - дедилар».\n«Ҳишом ибн Омир, (Анас ибн Моликнинг амакиваччаси)дан эшитдим:\n«Мен сенинг мендан розилигингни ҳам, аччиғинг чиқиб турганини ҳам биламан», - дедилар.\n05:00 / 14.03.2017 1544\n05:00 / 14.03.2017 1536\n1371 05:00 / 13.03.2017\n1698 05:00 / 14.03.2017\nАллоҳ таоло Қуръони каримда мусулмонларга қарата шундай деган Сизлардан яхшиликка даъват этадиган, амри маъруф ва наҳйи мункар ишларини олиб борадиган бир уммат давоми...\n1357 05:00 / 14.03.2017


ВВС журналисти Дэвид Орнштейн АПЛда инсайдлар бўйича катта авторитетга эга. Айниқса, «Арсенал» билан боғлиқ хабарларда, Ўзилнинг қолиши, Эмерининг келиши, Рэмзининг кетиши ҳақида ҳам илк бор унинг твитларидан билишган. Кеча у ВВС эфирида нафақат «Арсенал», балки барча инглиз топ-клублари ҳақида маълумотлар бериб, уларнинг ёзда ҳал қилмоқчи бўлаётган энг муҳим тезислари ҳақида гапириб берди.\nРодрини сотиб олиш, Компани масаласини аниқлаштириш, Уан-Биссака трансфери ва Гундўған билан янги шартнома имзолаш.\nПеп Гвардиола бугунги даражада тўхтаб турмоқчи эмас ва ўзи айтганидек, яна кучайишда давом этади. Асосий нишон – «Атлетико»нинг 22 ёшли таянч ярим ҳимоячиси Родри Эрнандес. Табиийки, Родри ўтган мавсумларда бу позицияда ёлғиз қолаётган Фернандиньонинг ўрнини босиши мумкин. Испаниялик футболчининг шартномасида 70 миллион евро миқдоридаги товон пули кўрсатилган. Шунингдек, «Порту»дан Бруно Фернандешни олиниши ҳақида хабарлар чиқди, аммо бу ҳақиқатдан узоқ.\nКучайтирилишили лозим бўлган иккинчи позиция – ҳимоя маркази. Венсан Компани ҳали келажаги борасида бир қарорга келмади. У жамоани тарк этиш эҳтимоли юқори, аммо ҳали унинг ўрнига бирор номзоднинг номи ошкор бўлгани йўқ. Шунингдек, ўнг қанот ҳимоячиси Аарон Уан–Бисакка учун ҳам «Манчестер Юнайтед» билан курашиш режаси бор, лекин ёш ҳимоячининг ўзи яна бир йил «Кристал Пэлас»да қолишни маъқул кўрмоқда.\nУшбу мавсумда Зинченконинг жуда яхши ўйин кўрсатиши эса, Пепни «Лестер» аъзоси Бен Чилуэллга бўлган қизиқишдан воз кечишга, шунингдек, доим жароҳатда юрадиган Мендини сотиш қарорига ундамоқда.\nИлкай Гундўғаннинг шартномаси 2020 йилгача мўлжалланган ва ярим ҳимоячи билан янги шартнома тузилганча йўқ. Германиялик ярим ҳимоячи бу йил ҳам Манчестерда қолади ва штабнинг асосий вазифаларидан яна бири у билан янги келишувга имзо чекишдир. Бундан ташқари, «Сити» скаутлари «Чарльтон»нинг 22 ёшли таянч ярим ҳимоячиси Жо Арибони ҳам кузатишмоқда. Футболчи ўтган мавсумда 37 ўйинда майдонга тушиб, 10 гол ва 3 ассист муаллифига айланди.\nРобертсонга шерик, Старрижга ўринбосар топиш, асосий таркибни сақлаб қолиш, кўп сарф қилмаслик.\nЎтган ёзни «Ливерпуль» жуда фаол ўтказиб, 4 нафар янги футболчини ўз сафига қўшиб олганди. Бу сафар вазият бошқача ва клуб кўпи билан икки нафар янги футболчини ўз сафига қўшиб олиши мумкин, холос. Шу билан бирга, етакчиларни осонликча бой бермаслигиям тайин, буни биз Коутиньо мисолида ҳам кўргандик.\nМуҳим позиция чап қанот ҳимоясидаги Эндрю Робертсонга ўринбосар топишдир. Сабаби, баъзи ўйинларда уни алмаштириши мумкин бўлган Алберто Морено эркин агент сифатида жамоани тарк этмоқда. Шунингдек, Натан Клайнга ҳам қизиқишлар бор ва у ҳам катта эҳтимол билан Ливерпулни тарк этади. Демак, Клопп ҳар икки қанотда ҳам тўп сура оладиган ҳимоячи топиши ва бир ўқ билан икки қуённи уриши мумкин. Бундай футболчилар Клоппга ёқади.\nБу Даниэл Старриж билан ҳам шу ҳолат, унинг яхши йиллари ортда қолди, энди асосий таркибдаги ўрнини нафақат Фирмино, балки Оригига ҳам бой беряпти. Клуб ҳақиқий форвард эмас, универсалроқ бўлган ва керак бўлганда гол ура оладиган ҳужумчига эҳтиёж сезяпти. Юлиан Брандт варианти бор, аммо бу сафар у Ливерпулга қимматлик қилса керак.\nЭсингизда бўлса, айнан Брандт икки йил олдин Клоппнинг асосий нишони бўлган, лекин трансфер амалга ошмагач, иккинчи номзод сифатида Муҳаммад Салоҳ олиб келинганди.\nТрансфер тақиқидан қутулиш, Азар учун Асенсиони талаб қилиш, Коутиньо ва Заадан бирини қўлга киритиш.\nАслида ёзга катта режалар билан кириб келиши мумкин бўлган «Челси»га трансфер тақиқи халақит бериши мумкин. Навбатдаги апелляция «Челси»га буни олти ойга кечиктириш ва ёзда керакли харидларни амалга ошириб олиш имконини берадими, йўқми, номаълум.\nАйниқса, марказий ҳужумчи жуда ҳам зарур. Яна ўша тақиққа бориб тақалади, агар ҳаммаси ўз жойида қоладиган бўлса, лондонликлар Оливье Жируни сақлаб қолиш, Миши Башуайи ва Тэмми Абраҳамга навбатдаги имкониятни беришга уриниб кўради. Агар трансферлар ойнасини очиб беришса, «Челси» Эдисон Каванини сотиб олишга уриниб кўрар экан. Уругвайлик ҳужумчининг Неймар билан муносабати яхши эмас ва клуб уни сотмоқчи.\nАзар аллақачон ўзини «Реал»да кўрмоқда, аммо бу ерда ҳам тақиқ роль ўйнайди. Агар трансфер қилиш имкони берилмаса, Марина Грановская бор кучи билан бельгиялик футболчини олиб қолишга уринади. Агар очиқ бўлса, Азарни осонгина қўйиб юборишади. Унинг ўрнига Филиппе Коутиньо ёки Уилфрид Заа вариантлари кўриб чиқилади. Коутиньонинг агенти «Челси» билан жуда яқин алоқада, Заа вариантида эса, «Челси»га «Тоттенҳэм» халақит қилиши мумкин.\nШунингдек, Марко Асенсио номзоди ҳам бор. Уни Азарнинг трансферига қўшишмоқчи. Агар Эден Мадридга ўтсагина, «Реал» ўз тарбияланувчисини «Челси»га қўйиб юбориши мумкин.\nСессеньонни олиш, Эриксен, Алдервейрелд ва Вертонгенни сақлаб қолиш, Ваньяма ва Дайер учун яхшироқ пул олиш\nЭҳтимол, Дэниел Леви бу сафар ҳамёнини кавлашга мажбур бўлса керак. Бир йил мобайнида ҳеч кимни сотиб олмаган Почеттино бу сафар сабр қила олмаслиги мумкин.\nЭнг биринчи трансфер «Фулҳэм» футболчиси Райан Сессеньон бўлиши кутилмоқда. 18 ёшли футболчи бир қатор топ-клублар, ҳатто бошқа давлатлардан ҳам таклифларга эга, аммо у Лондонда қолишни маъқул кўрмоқда. Бу ҳолатда, албатта, у билан доимий мулоқотда бўлган «Тоттенҳэм» – фаворит. Айниқса, «Фулҳэм»нинг АПЛда қола олмагани вазиятни янада ойдинлаштириши табиий. Шунингдек, келаси йили шартнома муддати тугаб, эркин агентга айланадиган Райан учун пул олишга «Фулҳэм»да охирги имконият. Трансфер тахминан 25-40 миллионга ҳал бўлиши мумкин.\nЎнг қанот ҳимоясига эса, агар «Наполи» совчи қўяётган Киран Трипьер кетадиган бўлса, 19 ёшли Макс Ааронс кўриб чиқилмоқда. Ааронс «Норвич» таркибида ажойиб мавсум ўтказди ва жамоаси билан биргаликда АПЛ йўлланмасини қўлга киритди.\nАслида «Тоттенҳэм» учун энг оғир юмуш, худди ўтган йилги ёз каби, ўз футболчилари билан боғлиқ. Бир қатор футболчиларнинг келаси йилда шартномалари тугайди. Уларнинг текинга кетмасликлари учун ё янги шартнома имзоланиши ёки шу ёзда сотиб юборилиши керак бўлади. Клуб Тоби Алдервейрелд ва Ян Вертонгенни сақлаб қолиши лозим. Шунингдек, Эриксен масаласи бироз қийин – даниялик футболчи билан ҳам бир йиллик шартнома муддати қолган, холос. У билан янги келишувга эришилиши имконияти бор бўлса-да, унутмаслик керакки, футболчининг шартномасида агар «Реал» ёки «Барселона»дан таклиф тушса, қўйиб юборилиши лозимлиги кўзда тутилган.\n«Хетафе» ҳимоячисини сотиб олиш, Нкунку ва Рабьодан бирини қўлга киритиш, ёшларни жалб қилиш\nУнаи Эмерининг режалари Европа Лигаси финалига ҳам боғлиқ бўлиб турибди. Агар клуб ушбу ўйинда ғалаба қозонса, янги соврин, ЕЧЛ йўлланмаси, олқишлар ва каттароқ трансфер бюджетига эга бўлади. Акс ҳолда эса, мавсум муваффақиятсиз баҳоланади ва максимум 40 миллион фунт сарфлашга рухсат тегади.\nЭнг муҳим позиция – марказий ҳимоя. «Хетафе» таркибида ЕЧЛ йўлланмаси учун курашаётган Жен Даконам ўтган йилдан бери лондонликлар кузатувида турибди. 27 ёшли ҳимоячи ўшанда 35 миллионга баҳоланганди, энди, шартнома муддати камайгани эътибори билан 15 миллион евро атрофидаги нархга уни сотиб олиш мумкин бўлади.\nИккинчи позиция – «бокс ту бокс» услубидаги ярим ҳимоячи. «Арсенал» «ПСЖ»га керак бўлмай қолган Кристофер Нкунку ва Адриен Рабьодан бирини қўлга киритмоқчи бўляпти. Нкунку январдаёқ Лондонга келиши мумкин эди, Рабьо масаласида эса, бошқа топ-клублардан қизиқишлар, ҳамда футболчининг «ПСЖ» билан доимий зиддияти ўйлантириб қўймоқда.\nШунингдек, ёзда бир қатор ёш футболчилар ижарадан қайтиши ва жамоа ўз одатига хос тарзда академия вакилларидан ҳам асосий таркибга номзодларни саралашини ҳам инобатга олиш керак. Эмили Смит Роу, Жо Уиллок, Букано Сака ва Германияда ҳамманинг эътиборига тушган Рис Нелсон шулар жумласидандир. Булар ичида 17 ёшли Сака энг салоҳиятлиси ҳисобланмоқда.\nКулибали ва Уан-Биссакани сотиб олиш, Погба масаласини ҳал қилиш, Санчони кўндириш\nХудди ўтган йил бўлгани каби, «МЮ»га марказий ҳимоячи жуда зарур. Калиду Кулибалига қизиқиш катта, аммо «Наполи» жуда катта нарх қўйиб ташлаяпти. Ҳатто 150 миллион евро товон пули опциясини ишга тушириш учун ҳам келаси йилни кутиш керак. Балки, шунинг учун манчестерликлар бошқа иқтидорли ҳимоячи топишлари ёки вақтинча тажрибали ҳимоячини ўз сафига қўшиб олишга уринишлари мумкин.\nАнтонио Валенсия кетди, Эшли Янг қониқтирмаяпти – клуб раҳбарлари ўнг қанот ҳимоячи борасида ҳам фаол изланишдалар. Юқорида тилга олинган Уан-Биссака учун «Сити» билан рақобатлашса ҳам бўлади, аммо футболчининг ўзи ҳеч қаерга кетмоқчи эмас. «МЮ» Диогу Далотнинг ўсишидан умид қилиши ёки академиядан Итан Лэйрдни жалб қилиши мумкин.\nПоль Погба сотиладиган бўлса, катта пул ва вазифа пайдо бўлади – унинг ўрнини босиш учун кимдир керак. Аммо бу борада ҳали аниқ ҳолат йўқ.\n«Юнайтед» Жейдон Санчони қўлга киритмоқчи. Унинг нархи 100 миллион атрофида бўлади, клубда пул бор, Санчонинг ўзи ҳам Англияга қайтишни маъқул кўрмоқда. Яқиндагина бу трансфер жуда осон ҳал бўладигандек туюлганди, аммо «МЮ»нинг ЕЧЛга чиқа олмагани вазиятни ўзгартирди. Санчо эса, ЕЧЛда қатнашишни истамоқда. Айни вақтда у билан Европанинг топ-клублари – «Барселона», «Реал», «ПСЖ» ва «Ювентус».\nШунингдек, Алексис Санчес билан ҳам ҳал қилиш керак. Бу ҳам муаммо – жамоада у ўйнаб кета олмади, сотиш учун эса, Санчеснинг маоши жуда юқори. Чилилик футболчи унинг камайишига ҳам рози бўлиши керак.\n18:52 / 23.02.2020\nАзар яна сафдан чиқди\nАПЛ. «МЮ» Лондонда «Челси»ни мағлуб этди (турнир жадвали)


ЕХҲТ ташаббуси билан Тожикистонда Миллий Юристлар уюшмаси ташкил қилинмоқда.\nКуни-кеча Тожикистоннинг Сўғд ва Хатлон вилоятларида Европада Хавфсизлик ва Ҳамкорлик Ташкилотининг (ЕХҲТ) ташаббуси билан минтақавий юристлар уюшмалари ташкил қилинди.\nБундай ташкилотлар жорий ой охиригача Душанбе шаҳрида Миллий Юристлар уюшмасини ташкил этиш учун имконият яратади. ЕХҲТнинг Тожикистондаги расмий вакили Марк Жилбеэр (Marc Gilbert) Миллий Юристлар уюшмаси ташкил этилишини Тожикистонда мустақил адлия тизимини яратиш сари қўйиладиган мухим қадам сифатида тилга олди. Унга кўра, мустақил адлия тизими, ўз навбатида, Тожикистонда фуқаролик жамиятини ривожлантириш, шунингдек мамлакатга ташқи сармояни жалб этишга катта ҳисса қўшади.\nЖилбеэр Миллий Юристлар уюшмаси, Тожикистон адлия тизимида кенг салоҳиятларга эга бўлган Давлат Прокуратурасига муқобил ташкилот сифатида фаолият кўрсатишини қайд этади:\n“Ҳар қандай тизимда муқобил ташкилот бўлиши зарур. Тожикистон Конституциясига мувофиқ, адлия тизими мустақил бўлиши керак, лекин амалда бунга ҳеч қандай шароит яратилмаган. Тожикистон Давлат Прокуратураси идорасига катта салоҳиятлар берилган. Миллий Юристлар уюшмаси ташкил этилиши адлия тизимининг турли бўлимлари ўртасида мувозанат ўрнатишга ëрдам беради”, - деди Марк Жилбеэр.\nАйтилишича, юристлар уюшмаси қонун устиворлиги учун курашади, адвокатлар малакасини оширади ва қонунчилик соҳаси бўйича жамоатчиликка хизмат кўрсатади.\nМаҳаллий мутахассисларга кўра, бугун Тожикистон Адлия тизимида адвокатлар роли шунчаки рамзий бўлиб, худди совет давридаги каби адвокатура деярли кўзга кўринмайди.\nДушанбелик адвокат Давлат Саркоров маҳкама жараëнларида\nадвокатлар салоҳияти ниҳоятда чеклаб қўйилганини билдиради:\n“Тожикистонда адвокатлар судга таъсир қила олмайдилар. Уларнинг роли рамзий, ҳеч қандай салоҳияти йўқ. Тўғри, маҳкама жараëнида адвокатлар фикри тингланади, лекин бирор бир натижа бўлмайди. Адвокатларга берилган салоҳият амалда эмас, фақат қоғоздагина мавжуд”, - деди Давлат Саркоров.\nТожикистон инсон ҳуқуқлари гуруҳи бошлиғи Ислом Ваққосов адвокатларнинг ўзлари ҳимояга эҳтиëж сезаëтганларини қайд этади:\n“Тожикистонда ҳакам, прокурор ëки милиция ходимини ҳақорат қилиш жиноят ҳисобланади. Аммо адвокатни исталганча ҳақорат этиш мумкин. Бунга қарши бирор-бир қонун қабул қилинмаган”, - дейди Ислом Вақосов.\nКузатувчиларга кўра, Тожикистон Адлия тизимини мутлақо мустақил деб бўлмайди, бутун тизим ҳукумат томонидан бошқарилади. Тахминан 10 доллар ойлик олувчи ҳакамлар ҳам порахўрлик ботқоғига ботганлар.\nТожикистон Бош Прокурори ўринбосари Азизмат Имомов ўтган йили камида икки ҳакам пора олганлик айби билан жазога тортилганини маълум қилди:\n“Тожикистон Олий суди Нав округининг собиқ ҳаками Додажон Абдиев ва Ғончи округининг собиқ ҳаками Луқмон Алиевларни порахўрликда айблаб, қисқа муддатда озодликдан маҳрум этди”, - деди Азизмат Имомов.\nХизмат сафари билан Душанбе шаҳрига борган Америка Юристлар уюшмасининг аъзоси, адвокат Дэвид Оконнор (David O’Connor) Миллий Юристлар уюшмаси Тожикистон адлия тизимидаги коррупцияга қарши курашга ҳисса қўшишига ишонишини билдиради:\n“Агар Миллий Юристлар уюшмаси кучли ташкилот бўлса, Тожикистонда порахўрликни камайтириш мумкин. Мазкур уюшма Ҳакамлар Уюшмаси билан биргаликда ишлаш орқали, коррупцияга қарши самарали кураша олади”, - дейди америкалик адвокат Дэвид Оконнор.\nБироқ тожикистонлик адвокатлар янги юристлар уюшмалари мамлакатдаги вазиятни бу яқин орада яхшилай олишига унчалик ишонмайдилар.


Иноятов кетиши ортидан МХХ сара қуролли бўлинмаларидан айрилмоқда « Ўзбекистон Халқ Ҳаракати\n06 February 2018 - 12:49\n“Озодлик” радиосининг хабар беришича, 2005 йил Андижон воқеаларидан сўнг Ўзбекистон Ички ишлар вазирлиги бошқарувидан тўлиғича Миллий хавфсизлик хизмати тасарруфига ўтказилган ҳарбийлашган махсус бўлинмалар яна Ички ишлар вазирлигига қайтарилмоқда.\nБу ҳақда “Озодлик” радиоси МХХга бевосита алоқадор бир-биридан мустақил манбалар маълум қилди. Айни пайтда¸ Ўзбекистон Ички ишлар вазирлиги матбуот хизматидан бу борада маълумот олишнинг имкони бўлмади. Мамлакатдаги энг ëпиқ тизим бўлиб қолаëтган МХХнинг на расмий веб саҳифаси ва на матбуот боғланиши мумкин телефон рақамлари борлиги боис¸ бу идорадан ҳам маълумот олиш имкони топилмади.\n“Озодлик” радиоси манбаларига кўра¸ МХХ таркибидан қайта ИИВга ўтказилаëтган махсус бўлинмалар қуролли таянч кўрсатиш ваколатига эга тизимлар ҳисобланади ва улар Ўзбекистондаги энг сара зобитлардан таркиб топган.\n“Президент МХХни реструктуризация қилиш ҳақида гапиришидан олдин бошланган бу жараëн. 20 кунча бўлди¸ Альфа¸ Бургут¸ Лочин каби бўлинмалари ИВВга қайтарилмоқда. Бу бўлинмалар собиқ Ички ишлар вазири Зокиржон Алматов ташаббуси билан тузилган ва уларда энг элитний тайëргарликдан ўтган йигитлар ишларди. Андижон воқеаларидан кейин Каримовнинг ИИВга ишончи йўқолди ва Иноятов бу сара бўлинмаларни бирма-бир ўз тасарруфига олган эди¸” деди шахси очиқланмасигини сўраган МХХ зобитларидан бири.\nПрезидент махсус бўлинмалар фаолиятини ўрганишни буюрди\nПрезидент матбуот хизматининг билдиришича¸ бу йиғинда Мирзиëев “замон талабларидан келиб чиққан ҳолда, Миллий хавфсизлик хизматининг таркибий тузилишини қайта кўриб чиқиш кераклигини таъкидлади. Махсус хизмат доирасига кирмайдиган вазифалар билан шуғулланадиган, бошқа давлат тузилмалари фаолиятини такрорлайдиган бўлинмаларни тугатиш, айни вақтда миллий хавфсизликнинг устувор йўналишларини таъминлайдиган бўлинмаларни мустаҳкамлаш зарурлиги кўрсатиб ўтилди.”\nМанба – Гап энг сара қўшинлар тақдири ҳақида бормоқда!\n“Озодлик” радиоси суҳбатлашган МХХ собиқ зобитларидан яна бири¸ МХХдан қайта ўтказилиши кутилаëтган махсус қуролли бўлинмалар таркибида қанча одам борлиги ҳақида маълумотга эга эмаслигини айта туриб¸ бу соннинг 10 мингга яқин эканини тахмин қилажагини билдирди.\nМХХ раисининг 1-ўринбосари генерал Шуҳрат Ғуломов¸ “Озодлик” радиоси манбаларига кўра¸ 2017 йил январида лавозимидан бўшатилган. Президент Мирзиëев 22 декабрь куни Олий Мажлис йиғилишида генераллик погонини юлганини эътироф этган икки генералдан бирининг айнан Шуҳрат Ғуломов экани тахмин қилинади. Норасмий манбаларга кўра¸ ҳозирда Шуҳрат Ғуломов устидан тергов амалиëтлари олиб борилмоқда.\nАйни пайтда¸ маҳаллий матбуот хабарларига кўра¸ 2018 йилда Ўзбекистон Миллий хавфсизлик концепциясининг янги таҳрири тайёрланади. 1997 йили қабул қилинган «Ўзбекистон Республикаси Миллий хавфсизлик концепцияси тўғрисида”ги қонун нинг янги таҳририни ишлаб чиқиш 2018 йилги Давлат дастури лойиҳасидан (PDF) ўрин олган.


Одноклассникида гуруҳлар орқали маҳсулотлар ва хизматларни сотиш учун созланма пайдо бўлди. Маҳсулотни очиқ гуруҳда пост кўринишида эълон жойлаштирган ҳолда сотиш мумкин. Маҳсулотларни сотиш учун ишга туширилган созланма — ижтимоий тизимнинг классифайдлар ҳудудидаги илк қадамидир, деб хабар қилмоқда сайт матбуот-хизмати таяниб Спутник хабар бермоқда.\n"ОК аудиторияси бир ойда ижтимоий тизимдан турли мақсадларда фойдаланувчи 73 млн. фойдаланувчилардан иборат.\nБизда анчадан бери маҳсулотлар ва хизматлар сотиш ҳақида эълонларни жойловчи кичик бизнес ва маҳаллий гуруҳлар бор. Биз ушбу йўналишни тартиб билан ишловчи ва шаффоф қилишга, тизимлаштиришга қарор қилдик" — деди Одноклассники лойиҳаси раҳбари Антон Федчин.\nОдноклассники келажакда Mail.Ru Groupнинг "Юла" тизими билан интеграция имкониятини кўриб чиқмоқда ва ижтимоий тизим доирасида ушбу созланмани алоҳида йўналишга айлантиришга ёрдам берувчи бир қатор янги синовларни режалаштирмоқдалар.\nНаманганда мудҳиш оилавий жанжал: Ота ўз ўғлини ўлдириб қўйди\nқўйди тизим сотувини орқали Одноклассники маҳсулотлар йўлга ижтимоий


"Сингапур мўъжизаси"нинг сири нимада эди? — Teletype\n"Сингапур мўъжизаси"нинг сири нимада эди?\nСингапур Жанубий-Шарқий Осиёда жойлашган, 719.9 км.кв майдонга, 6 миллион аҳолига эга митти орол давлат.\nМустақил бўлганига 54 йил бўлаётган Сингапур, сиёсатчиларнинг ва иқтисодчиларнинг фикрича, ўз фуқаролари учун юксак турмуш даражасини қисқа давр ичида яратиб бера олган жаҳоннинг энг муваффақиятли давлатидир.\nХўш, табий бойликлари мутлақо бўлмаган бу кичик давлат қисқа муддатда қандай қилиб "Осиё йўлбарси"га айланди?\n1965 йилда Малайзия таркибидан мустақил булиб ажралиб чиққанида Сингапурнинг аҳоли жон бошига тўғри келадиган даромадининг ўртача миқдори 500 АҚШ доллари миқдорида бўлган.\nБугунги кунга келиб Сингапур давлатининг йиллик даромади ҳар бир фуқаросига ҳисобланганда 55.000 АҚШ долларини ташкил этади. Буни иқтисодчилар "иқтисодий мўжиза" дейишади.\n1. Бунда унинг географик жойлашуви ҳам муҳим роль ўйнади.\nМалакка бўғозининг остонасида бу ҳудуддан жаҳон савдо-сотиғининг 35-40 фоизи кесиб ўтади.\n2. Бош вазир Ли Куан Ю хорижий тадбиркор ва сармоядорларга кенг қулоч очди. Натижада Ғарб пулдорлари Сингапур томон ошиқдилар. Бу эса давлат ғазнасига маблағ олиб кела бошлайди, ишчи ўрни яратилишига сабаб бўлади.\n3. Ли Куан Ю аввало самарадор ва ҳалол ҳукумат яратишга ҳаракат қилган. Унинг топшириғига кўра, маҳаллий ва хорижлик тадбиркорлар ўртасида бизнесни осонлаштиришга оид сўровлар мунтазам ўтказилган, тадбиркорлар дардига қулоқ тутилган. Сингапур анча йиллардан бери "Бизнес юритиш" рейтингида биринчи ўринда келаяпти.\n4. Ли Куан Ю жамиятда қонун устиворлигини ўрнатган ва қонун олдида кимлигидан қаттий назар ҳар бир фуқаронинг тенг жавоб беришини қаттиқ назорат қилган.\n5. Ли Куан Ю "иқтидорларнинг раҳнамоси" бўлган. У иқтидорли фуқароларини масъулиятли лавозимларга қўйиш, уларга яхши маош тайинлашга ҳеч қачон иккиланмаган. Шу билан бирга мансабни суиистеъмол қилиш қаттиқ жазоланган.\n5. Мамлакат топаётган пулини ҳарбий куч-қудратга эмас, аввало, саломатлик ва таълимга сарфлай бошлайди.\n7. Таълим тизими дунёдаги энг самарали ва яхши таълим тизими бўйича ишлайди.\nЭкспертларнинг фикрича Сингапур иқтисодий тараққиёт ва турмуш даражасини юксалтиришни таълим сифатини яхшилаш билан бошлаган.\nЮқоридаги ана шу омиллар туфайли Жанубий-Шарқий Осиёдаги қашшоқ бир давлатча қисқа вақт ичида катта тараққиётга эришиб дунёнинг кўплаб ривожланган давлатларини ортда қолдириб кетди.\nЗарНевсУЗ сайтидан олинди.\nJanuary 27, 2020, 18:09


Долларни сохталаштирган тўда, укасини сотган ака\nУкаси ва қариндошларини сотиб юборган қашқадарёлик йигит 5 йилга кесилди. Андижонда долларни қалбакилаштирган гуруҳ ушланди. Ҳужжатсиз киракашлар касрига қонуний такси корхоналари касодга учрамоқда. Жорий ҳафта матбуот шу каби воқеалар ҳақида ёзди.\nЯнги электрон газ ҳисоблагич ўғирликларни камайтиради\nЖорий йилдан Тошкент шаҳри ва вилояти, биринчи галда Юнусобод ва Қибрай туманлари хонадонларида электрон газ ҳисоблагичлар ўрнатила бошлайди (“Оила даврасида”, 11 февраль). “Ўзтрансгаз” компанияси бошқарма бошлиғи Эркабой Алиевга кўра, 2017 йилгача мамлакатдаги 1 миллион 172 минг абонент тўлиқ электрон ҳисоблагичга ўтказилади. Истеъмолчида газ сарфи бўйича қарздорлик юзага келса, электрон ҳисоблагич автоматик равишда табиий газни блок ҳолатига туширади. Пул тўланганидан кейин газ узатиш яна автоматик равишда тикланади. Шу билан бирга, янги ҳисоблагичлар воситасида газдан ўғринча фойдаланишга чек қўйиш кўзда тутилган.\nДолларни қалбакилаштирган гуруҳга наманганлик аёл бошчилик қилган\nАндижон вилоят прокуратураси катта миқдордаги АҚШ долларини қалбакилаштирган жиноий тўдани фош қилди (“Ҳуқуқ”, 11 февраль). Жиноий гуруҳга асли наманганлик, Туркиянинг Истанбул шаҳрида яшаган Унсин Раҳимова бошчилик қилган. Раҳимова Туркияда терговда аниқлаш имкони бўлмаган йўллар билан тайёрланган сохта долларларни ёрдамчилари орқали Ўзбекистонга олиб кириб тарқатган. Шу тариқа Ўзбекистоннинг турли бозорларида 80 минг АҚШ доллари миқдоридаги сохта банкнотлар муомалага киритиб юборилган. Жиноий ишнинг бошқа тафсилотлари маълум қилинмаган. Қайд этилишича, жиноий тўда аъзолари қилмишига яраша жазоланган.\n“Ислом давлати” ижтимоий тармоқлар орқали 17-40 ёш оралиғидаги кишиларни ўз сафига оғдирмоқда\nWhatsApp айни пайтда Ўзбекистонда энг кўп юклаб олинаётган дастур саналади. Шу билан бирга Telegram ҳам кенг оммалашган ижтимоий тармоқлардан ҳисобланади. Ҳар куни 3000 ўзбекистонлик Telegram’га аъзо бўлмоқда (“Постда”, 6 февраль). Тошкент ислом университети тадқиқотчиси Комилжон Шермуҳаммедовга кўра, ижтимоий тармоқлар одамлар оғирини енгил қилиш баробарида, миллатлар ва динлар ўртасида низо ҳамда адоват уйғотувчи хабарлар макони бўлиб қолмоқда. Масалан, “Ислом давлати” жангари гуруҳи 17-40 ёш оралиғидаги кишиларни ижтимоий тармоқлар орқали ўз сафларига оғдирмоқда. Шу сабабли мутахассис ижтимоий тармоқда онгли равишда фойдаланишни тавсия этган.\nЎзбекистон меҳнат мигрантларини юбориш бўйича Польша ва Уммон давлатлари билан музокаралар олиб бормоқда\nЎзбекистон меҳнат мигрантларини юбориш бўйича Польша ҳамда Уммон давлатлари билан музокаралар олиб бормоқда (“Халқ сўзи”, 10 февраль). Бу ҳақда Ташқи меҳнат миграцияси масалалари агентлиги юристи Азиз Инаков маълум қилади. Бундан ташқари, Ўзбекистон фуқароларининг Россияда ишга ёллашни ташкиллаштириш тўғрисидаги битим лойиҳаси кўриб чиқилиш босқичида турибди. Агентлик вакили Ўзбекистон меҳнат миграцияси бўйича Корея билан ҳамкорлигига ҳам алоҳида тўхталган. Қайд этилишича, Жанубий Кореяда айни пайтда 15,1 мингдан ошиқ ўзбекистонлик меҳнат қилмоқда.\nУкаси ва қариндошларини сотиб юборган қашқадарёлик йигит 5 йилга озодликдан маҳрум этилди\nҚашқадарё вилояти Косон тумани Янгиобод маҳалласида яшаган Мадраҳим Нодиров одам савдосида айбланиб 5 йилга озодликдан маҳрум этилди. Қарши тумани прокурори Акмал Сайфиддиновнинг “Ҳуқуқ” газетасига маълум қилишича, судланувчи М.Нодиров мўмай даромадли иш бор дея ваъда бериб, туғишган укаси Акмал Нодиров, жиянлари Ж.Миркуётов, Б.Жумақулов ва яна олти нафар маҳалладошини Қозоғистон фуқароларига сотиб юборган. Жабрдийдалар Ўзбекистонга қайтгач, ҳуқуқ идораларига мурожаат этган ва М.Нодиров маҳкамага тортилган.\nБеҳаё видеоси тарқалган хонанда Тамиллани қўллаб-қувватлаган Лола Йўлдошевага чора кўрилиши мумкин\nБеҳаё видеоси тарқалган хонанда Тамилланинг хатти-ҳаракатини ижтимоий тармоқлар қўллаб-қувватлаган хонандалар Лола Йўлдошева ва Азиза Низомовага чора кўрилиши мумкин (“Даракчи”, 11 февраль). “Инстаграмда хонандалар Л.Йўлдошева ва А.Низомова ҳамкасбининг хатти-ҳаракатини қўллаб-қувватлаяпти. Бу уят-ку! Аксинча, Тамиллани тартибга чақириш ўрнига тарафкашлик қилишяпти. Яқин кунларда шу масала юзасидан катта йиғилиш ўтказишни режалаштирганмиз... Уларга бундай беҳаёликни қўллаб-қувватлашни қатъиян ман қиламиз”деган “Ўзбекнаво” эстрада бирлашмаси лицензия бўлими бошлиғи Одил Абдуқаҳҳоров. Жорий йил 27 январь куни Телеграм тармоғида хонанда Тамилла акс этгани тахмин қилинаётган икки беҳаё видео тарқалди. Бунинг ортида хонанданинг лицензияси бекор қилинган.\nҲужжатсиз киракашлар касрига қонуний фаолият юритаётган такси корхоналари касодга учрамоқда\nТошкент шаҳрида шахсий автомобилида киракашлик қилаётган ҳайдовчилар кўпайгани сабабли қонуний тарзда фаолият юритган такси корхоналари касодга учрамоқда (“Тошкент оқшоми”, 9 февраль). Шаҳар ҳокимиятга нашрига кўра, лицензиясиз киракашлик қилаётган ҳайдовчилар бюджет тушумларини камайтириб қолмай, йўл ҳаракати қоидаларининг бузилиши ҳамда автоҳалокатларга сабаб бўлмоқда. “Аҳоли ўртасида йўналишсиз таксига эҳтиёж кўпаяётганидан фойдаланиб, шахсий автомашинасида киракашлик қилаётганлар кўпайгандан кўпайди. Халқ ҳам уларни таниб қолди: уларга “учарлар” деб от қўйиб олган” деб ёзади газета. Қайд этилишича, ноқонуний кира қилаётган шахсларга қарши рейдлар ўтказилмоқда. 2015 йилнинг 11 ойида ноқонуний йўловчи ташиётган 1200 дан ошиқ енгил автомобиль ҳайдовчисига 894 миллион сўмлик жарима солинган.


Мусиқа, қўшиқ ва томоша ҳақидаги ҳукмларини фош қилиш » Тавҳид\nМусиқа, қўшиқ ва томоша ҳақидаги ҳукмларини фош қилиш\n2,256 марта ўқилган\nМусиқа, қўшиқ ва томоша (тамсил) ҳақидаги ҳукмларининг ботиллигини фош қилиш\nАҳли илмларнинг Қарзовийга раддияси\nҲурматли шайх кибор олимлар ҳайъати ва фатво қўмитасининг аъзоси Солиҳ ибн Фавзон ал-Фавзоннинг Юсуф Қарзовийга мусиқа ва чолғу асбоблари масаласида раддияси:\nФазилатли шайх ўз китобларида айтадилар:\nМенга ҳурматли шайх Юсуф Қарзовийнинг «Исломда ҳалол ва ҳаром» номли китоблари етиб келди. Бу китоб муомолат, таом ва бошқа фиқҳий аҳкомларни ўз ичига олган. У киши кўп мавзуларда хато қилганини кўрдим. Баъзи кофирларнинг ҳукмлари масаласида, эркакларга ипак кийиш масаласида, сурат масаласида, аёл киши юзини ва қўлларини ажнабий эркаклар олдида очишининг ҳукмида, мусиқа ва ғино масаласида, соқолни қириш ва уни калталаш масаласида, қурбонлик масаласида, шаҳмат ўйнаш масаласида, кино масаласида хато қилганларини кўрдим. У кишига насиҳат қилиш вожиблигини ва яхшилик ва тақво йўлида ёрдам бериш лозим бўлганидан у кишига бу хатоларни эслатиб қўямиз. Шояд муаллиф бу китобларидаги хатоларини далил тақозо қилган нарсага тўғриласалар ва китоблари фойдалар билан тўлса ва ажрга мушарраф бўлсалар, Росулуллоҳ соллаллоҳу алайҳи васаллам айтадилар: «Ким ҳидоятга чақирса, унга эргашганларнинг ажрича, уларнинг ажрлари ҳеч қанча камайтирилмаган ҳолда, унга берилади. Ким залолатга чақирса, унга эргашганларнинг гуноҳича, уларнинг гуноҳлари камайтирилмаган ҳолда, унга берилади».\nЎз мулоҳазаларимни битиб бўлганимдан сўнг, устоз шайх Абдулҳамид Тоҳмазни бу китобга мендан олдин раддия ёзганларини топдим, китобларининг номи «Исломда ҳалол ва ҳаром китобига фикрлар». Муқаддимада аввалги имомларнинг шариат аҳкомларини масдарлардан истинбот қилишдаги ижтиҳодларини баён қилганларидан кейин, қуйидаги сўзларни айтадилар: «Исломий шариат аҳкомларида баҳс юритувчи одам уларнинг, аввалги имомларнинг сўзлари ва фатволарига қайтиши лозим. Ҳар бир инсонки нафси уни уммат имомларининг сўзларига мухолиф бўлишни чиройли кўрсатса ва уларнинг фатволаридан чиқса ноаниқликка, адашишликка, келишмовчиликка, ожизликка йўлиқади. Чунки имомлар далилларни қамраб олгандек у қамраб ололмайди, нусусларни тушунганларидек у тушуна олмайди. Имомлар ундан кўра яхшилик ва поклик асрларига замон жиҳатдан ҳам, фаҳм жиҳатдан ҳам яқинроқдирлар. У киши имомларга мухолиф бўлишдан аввал уларнинг сўзларининг далилларини ўрганиб чиқишлиги лозим, улар (Аллоҳ уларни раҳм қилсин) Аллоҳнинг китобидан чиқишмагани ва суннатга мухолиф бўлишмаганини топади. Балки бу имомлар сўзларида ва фатволарида китоб ва суннатдан келиб чиқишган.\nБизнинг қўлимизда амалий мисол бор бу «Исломда ҳалол ва ҳаром» китоби. Бу китобнинг муаллифи Юсуф Қарзовий кўп масалаларда имомларнинг фатволарини қўйиб шоз, ёки заиф, ёки ёлғондан тўқиб чиқарилган сўзларни олди. Кошкийди у китобига ўзининг ва эътиборли имомларнинг сўзларини ўлчов киритса эди, бу далиллар билан у имомларнинг далилларнини солиштирса эди, заифлиги ва шозлиги унга зоҳир бўлган бўларди. Унда бу заифлар худди мусулмонларнинг жумҳурлари ва энг яхшиларининг сўзлари бўлиб кўринмас эди. Мен бу сўзларни айтишимнинг сабаби мен ишонаманки, у киши яхши ниятдалар ва соф мақсаддалар. Бу шоз қавлларни Исломнинг енгил ва юмшоқ эканини баён қилиш учун ёзганлар. Исломнинг енгил ва юмшоқлиги инсонларнинг ҳаволарига ва майлларига қараб бўлмайди. Исломнинг енгиллиги нусусларнинг юмшоқлигида ва ҳар бир инсон қайси замонда бўлса ҳам, қайси маконда бўлса ҳам тоқати етадиган буйруқларнинг енгиллигида. Аммо шоз, заиф ва тўқима қавлларга мурожат қилишимиз шариат чегараларини бузишдир ва унинг ҳудудларидан чиқишдир. Бу эса яхши ният билан бўладими, ёмон ният билан бўладими ҳеч ҳам жоиз эмас.\nМуаллифнинг ўзи бу нарсани китобининг бошланишида баён қилди:\n«Яхши ният ҳаромни оқламайди, ҳаромда хийла қилиш ҳаромдир. Ҳаромга олиб борувчи нарса ҳаромдир, ҳалолда ҳаромдан омон бўлинадиган ҳамма нарса бор». Муаллиф бирорта далил ёки далилга ўхшаган бирор нарса бўлмасдан ҳаром калимасини ишлатишда шошадиган тақлидчиларини қоралаганлари каби, биз уни шоз ва заиф фатволари учун қоралаймиз ва бу фатволарни ўз китобида эътиборли ва муҳаққиқ деб, унга амал қилиш жоиз деб келтирганларини қоралаймиз» (Шайх Абдулҳамиднинг сўзлари тугади).\nШайх Абдулҳамид бу раддияларида ва бу мукаммал тушунтиришларида кўп яхшилик бор. Ва бу китоб муаллиф Қарзовийнинг йўли ҳақида кенг фикр уйғотади. Шайхнинг бу ишларига Аллоҳ чиройли ажр берсин! (Солиҳ Фавзоннинг «الإعلام بنقد كتاب الحلال و الحرام» китобларидан олинди).\nЎқувчи учун шу китобнинг мусиқа ва кино ҳақидаги фатволарини тақдим қиламиз.\nҲурматли шайх Солиҳ Фавзон айтдилар:\nМусиқа ва қўшиқ эшитишнинг ҳукми:\nМуаллифнинг мусиқа ва қўшиқ ҳақида китобнинг 218-221 саҳифаларида баҳс юритганлар. Бир неча масалаларда ҳақдан узоқлашганлар. Шундай сўзларидан: «Хурсандчиликлардан нафсларни роҳатлантирадиган, қалбларни хурсанд қиладиган, қулоқларга ҳузур берадигани қўшиқдир. Агар қўшиқ фаҳш, бузғунчилик ва гуноҳга ундовчи бўлмаса, Ислом бу нарсага рухсат берган. Агар қўшиқ эҳтиросли бўлмаган мусиқа билан бўлса ҳечқиси йўқ, хурсадчилик муносабатларида хурсандликни ёйиш ва нафсларни роҳатлантириш учун бўлса мустаҳаб бўлади, савоб бўлади. Бу ҳайит кунлари, тўй маросимида, мусофир сафардан қайтганида, валийма ва ақиқа маросимларида ва фарзанд туғилганида бўлади» (китобдан олинган қисм).\nБу жумлага бир неча мулоҳазалар бор:\n1. Қўшиқни нафслар роҳатланади ва қалблар хурсанд бўлади ва қулоқлар ҳузурланади деб сифатлади, у киши бу билан инсонларга қўшиқни яхшиламоқда ва инсонларни уни тинглашга тарғиб қилмоқда. Биз айтамиз: Бирор нарсани мубоҳ қилишда ва уни яхшилашда у ўзини ичига олган фасодлари ва ундан келадиган зарарларга эътибор қилмасдан, нафсларга роҳат беришлиги-ю, қалбларни хурсанд қилишлигигагина асосланилмайди. Нафсларнинг кўпи ботилга мойилдир, ботил билан роҳатланади. Шуни ҳалол деймизми!? Йўқ! Асло! Аллома Ибнул-Қоййим «Мадарижус-Саликийн» китобларида айтадилар: «Бирор нарсанинг бир жиҳати ҳиссиётга ширин бўлиши ва ёқимли бўлиши унинг на жоизлигига, на ҳаромлигига, на кароҳиятига, на мустаҳаблигига далолат қилмайди. Албатта бу лаззатда бешта аҳком бўлади, у ёки ҳаром, ёки вожиб, ёки макруҳ, ёки мустаҳаб, ёки мубоҳ бўлади. Шундай экан қандай қилиб далилнинг шартларини билган, далилнинг ўринларини билган одам ҳиссий туйғу асосида бир нарсани мубоҳ дейди?! Бу киши шундай одамга ўхшайдики, у одам зинони жоиз дейди, чунки зинокор топадиган лаззати асосида фатво беради. Зинода лаззат борлигини соғлом ақл рад қилмайди. Бир нарсада лаззат ва ёқимлик борлигини далил қилиб лаззатли ва ёқимли нарса ҳалолдир деб фатво чиқарадими, ҳаром нарсаларнинг кўпчилиги лаззатдан ҳолими?! Набий соллаллоҳу алайҳи васалламдан чолғу асбобларининг ҳаромлиги саҳиҳ собит бўлган ва энг саҳиҳ иснод билан келган хабар, у зотнинг умматларидан уни ҳалол санайдиганлар чиқиши, аҳли илм унинг баъзисини ҳаромлигига ижмоъ қилишганига, аҳли илмнинг жумҳурлари унинг ҳаммаси ҳаром деганлигига қарши у лаззатлидир, уни эшитиш лаззат бахш қилади дейдими?!!» (Ибнул Қоййим).\nАллома Ибнул-Жавзия ўзларининг «Иблиснинг ёлғонлари» китобларида айтадилар: «Билгин қўшиқ эшитиш икки нарсани жамлайди: Бири шуки, у қалбни Аллоҳ субҳанаҳунинг улуғлиги ҳақида тафаккур юритишдан ва унинг хизматида қоим бўлишликдан чалғитади. Иккинчиси, у тез келадиган лаззатларга мойилдир, бу лаззатлар ҳамма ҳиссий шаҳватлардан тўлиқ фойдаланишга чақиради, буларнинг энг каттаси жимоъдир. Бунинг тўлиқ лаззати фақат янгиликдадир, кўп янгиланишга ҳалолдан имкон йўқ, шунинг учун у зинога олиб боради. Қўшиқ билан зино орасида ўхшашлик бор, қўшиқ руҳнинг лаззати, зино эса нафснинг энг катта лаззати, шунинг учун ҳадисда келадики: «Қўшиқ зинога ундовчидир»» (Ибнул Жавзия).\nМуаллифга иккинчи мулоҳаза. Қўшиқ ҳақида сўзи: «Агар қўшиқ фаҳш, бузғунчилик ва гуноҳга ундовчи бўлмаса, Ислом бу нарсага рухсат берган» деди. Муаллиф қўшиқ бу фасодлардан ҳоли деб ҳаёл қилди ва шу ҳаёлларини устига жоиз деб ҳукм берди ва буни Исломга нисбат берди. Бу эса сўздаги ёлғон ўйиндир ва Аллоҳга у ҳақида билмайдиган нарсасини гапиришдир. Чунки воқеълик унга хилофдир, Ислом қўшиқни жоиз қилмаган, балки китоб ва суннатдан бўлган кўп далиллар билан ҳаромдир. Шу далиллардан Аллоҳнинг сўзи:\n«Инсонларнинг шундайлари борки, улар ўзлари билмаган ҳолда инсонларни йўлдан адаштириш учун лаҳвал ҳадисни сотиб оладилар» (Луқмон сураси, 6-оят).\nАллома Ибнул-Қоййим раҳимаҳуллоҳ айтадилар: «Саҳоба ва тобеинларнинг лаҳвал-ҳадисга берган тафсирлари кифоя қилади, улар бу ғинодир, қўшиқдир дейишган. Бу Ибн Аббосдан ва Ибн Масъуддан саҳиҳ собит бўлган. Абус Саҳбо айтадилар: Ибн Масъуддан Аллоҳнинг «Инсонлардан шундайлари борки, улар лаҳвал-ҳадисни сотиб оладилар», деган ояти ҳақида сўрадим. Айтдилар: «Ундан ўзга илоҳ йўқ бўлган Аллоҳга қасамки у ғинодир, қўшиқдир», деб уч маротаба айтдилар.\nИбн Умар розияллоҳу анҳумодан ҳам бу қўшиқ эканлиги саҳиҳ собит бўлган.\nЛаҳвал ҳадисни қўшиқ деб тафсир қилганлар билан уни ажамлар, уларнинг подшоҳлари ва румнинг подшоҳлари ҳақидаги хабарлар деб тафсир қилганларнинг орасида тескарилик йўқ, шунга ўхшаб Назр бин Хориснинг аҳли Маккани Қуръондан чалғитиш учун айтиб юрган ҳикоялари ҳам. Буларнинг ҳаммаси лаҳвал-ҳадисдир. Шунинг учун Ибн Аббос: «Лаҳвал ҳадис – ботил нарса ва қўшиқдир», деганлар. Саҳобалардан баъзилари бирини айтишган, баъзилари эса бошқасини айтишган ва баъзилар икковини бирга қўшиб айтишган. Қўшиқ Подшоҳлар ҳақидаги ҳикоялару хабарлардан кўра бекорчироқ ва зарарлироқ нарсадир. Қўшиқ зинонинг руқиясидир (ундовчиси), нифоқнинг асосидир, шайтоннинг ширкидир ва ақлнинг ароғидир. У Қуръондан тўсишлиги бошқа ботил калом Қуръондан тўсишлигидан ёмонроқдир, чунки нафс қўшиққа қаттиқ мойил ва унга рағбат қилади. Бу нарса маълум бўлганидан кейин қўшиқ аҳли ва уни эшитиб юрувчилар Қуръондан узилиб қўшиққа машғул бўлганларининг даражасида шу ваъидга кирадилар. Ояти карималар билмаган ҳолда инсонларни Аллоҳнинг йўлидан адаштириш учун Қуръонни лаҳвал-ҳадис билан алмаштиришликни қоралади ва Қуръонни ҳазил мазаҳ қилишни қоралади. Қачонки унга Қуръон ўқиб берилса мутакаббирлик билан юз ўгиради, ҳудди уни эшитмаётгандек, ҳудди қулоғи кардек. Ундан бирор нарса билиб қолса уни устидан кулади. Бу нарсаларнинг ҳаммаси кофирлиги қаттиқ бўлган кимсада мужассам бўлади, қўшиқчи ва қўшиқ эшитувчиларда шу сифатлардан баъзиси содир бўлса уларга шу ваъиддан бир ҳисса ва насиба тегади» (إغاثة اللهفان китобидан 1ж 258-259).\nҚўшиқнинг ҳаромлиги ҳақида суннатдан далил Расулуллоҳ соллаллоҳу алайҳи васалламнинг сўзлари: «Менинг умматимдан ҳақиқатда шундай қавмлар бўладики, улар зинони, ипакни, маст қилувчи ичимликни ва қўшиқ-мусиқа, чолғу ҳамда ўйин-кулгу асбобларини ҳалолга чиқариб олишади. Бу қавмлар тоғ остига келишади. Уларга (бир чўпон) чўпон аёл (билан бирга) ҳожат учун уларга келишади. Улар унга: «Эртага бизларнинг олдимизга кел» дейишади. Уларни Аллоҳ тунда ўлдириб, устларига тоғни ағдаради, қолганларни эса маймунлар ва чўчқаларга Қиёмат кунига қадар айлантириб қўяди».\nИбнул-Қоййим бу ҳадисни далил қилиб айтадилар: «Бу бобда Саҳл ибн Саъд ас-Саъидийдан, Имрон ибн Ҳусайндан, Абдуллоҳ ибн Амрдан, Абдуллоҳ ибн Аббосдан, Абу Ҳурайрадан, Абу Умома ал-Баҳилийдан, Уммул муъминин Оишадан, Алий ибн Аби Толибдан, Анас ибн Молик, Абдурроҳман ибн Сабит, Ғозий ибн Робиъаладан (ривоят келтирилган)», деб ҳаммасини келтириб чиққанлар, Аллоҳ у зотларни раҳм қилсин. Муаллиф шунча нарсадан кейин қандай қилиб «Ислом қўшиқни жоиз деди» деб ўйлайди?!\nҚўшиқнинг ҳаромлиги тўғрисида уламоларнинг дақиқ сўзлари айтилди.\nҚўшиқнинг ҳукми ҳақида шариат олимларидан баъзиларининг сўзларини келтирамиз:\nИмом Қуртубий ўз тафсирларида (14ж 55-56) айтадилар: «Имом Моликдан ривоят қилинади, у киши қўшиқ ҳақида айтадилар: «Бизнинг наздимизда буни фосиқлар қилади». Абут Тобиб Тоҳир ибн Абдуллоҳ ат-Тобарий айтадилар: Аммо Молик ибн Анас эса қўшиқдан қайтарди ва уни эшитишдан қайтарди, айтдики: Қачонки чўри сотиб олса ва у қўшиқчи эканлигни билиб қолса, айби бор экан деб уни аввалги эгасига қайтаради. Бу Мадина аҳлидан (Моликдан) бошқаларининг ҳам мазҳаби, илло Иброҳим ибн Саъд, Закария ас-Сожий у киши ҳақида айтадилар, бунинг ҳечқиси йўқ дедилар».\nАбу Тобиб ат-Тобарий айтдилар: «Абу Ҳанифа мазҳаби қўшиқни макруҳ санади, набизни жоиз дедилар. Қўшиқни эшитишни гуноҳ деб санашади. Аҳли Куфанинг бошқа олимларининг фатвоси ҳам шундай Иброҳим, Шаъбий, Ҳаммод, Саврий ва бундан бошқалар. Уларнинг орасида бу нарсада ихтилоф йўқ. Ҳудди шундай Басра олимлари орасида ҳам бунинг макруҳлигида ва ундан ман қилишганликларида хилоф йўқ, илло Убайдуллоҳ бин Ҳасан ал-Анбарий бунинг ҳечқиси йўқ деганлари ривоят қилинган».\nШофеъининг мазҳаблари айтади: «Қўшиқ макруҳдир, у ботилга ўхшайди. Ким уни кўпайтирса у аҳмоқдир, қайтадан калима келтирсин»».\nСўнгра Қуртубий Ибнул Жавзиядан нақл келтирадилар: «Имом Аҳмаддан сўралди: «Бир киши вафот қилди. Ўзидан сўнг бир фарзанд ва ашулачи чўри қолдирди, бола чўрини сотишга муҳтож бўлди». Имом Аҳмад айтдилар: «Уни оддий деб сотилади, қўшиқчи деб эмас». Сўралди: «У ўттиз минг туради, агар оддий деб сотилса йигирма минг туради. У фақат оддий деб сотилади». Абул Фарж айтадилар: «Аҳмад шундай деганлари, чунки қўшиқчи чўри зуҳд қасидаларини айтмасди, балки шаҳвоний-эҳтиросли шеърларни айтарди. Бу қўшиқ қайтарилганига далилдир, агар ундай бўлмаганида етимнинг моли камайиши жоиз бўлмасди. Бу Абу Талҳани Набий соллаллоҳу алайҳи васалламга айтган сўзларига ўхшайди: «Менда етимларга тегишли ароқ бор», деди. Росулуллоҳ соллаллоҳу алайҳи васаллам айтдилар: «Уни тўкиб ташла».\nАгар ундан фойдаланса бўлганида эди етимнинг молини зое қилишга буюрмаган бўлардилар.\nТобарий айтадилар: Шаҳарларнинг олимлари қўшиқнинг макруҳлигига ва уни жоиз эмаслигига ижмоъ қилишди. Бу жамоатдан фақатгина Иброҳим бин Саъд ва Убайдуллоҳ ал-Анбарийгина ажралди. Росулуллоҳ саллаллоҳу алайҳи васаллам айтгандилар: «Саводул аъзом билан бирга бўлгин», «Ким жамоатдан ажраса жоҳилият ўлимини топади»».\nМен айтаман: Иброҳим бин Саъд ва Убайдуллоҳ ал-Анбарий жоиз деган қўшиқ нафсларни қўзғатувчи, эҳтиросга ва шаҳватга олиб борувчи, юзни сифатловчи, кўзларни, лабларнинг гўзаллигини баён қилувчи қўшиқ эмас. Қўшиқчи аёл кўп гапирувчи одамни олдида майин овозда, эҳтиросни қўзғаб қўшиғини ижро этса. Уни овозини узоқдан эшитса, яқиндан эшитса. Аллоҳ асрасин, у икки олим ҳудди шундай қўшиқни жоиз демаганлар. Бундай қўшиқлар энг пастлик ва разолатнинг энг ёмонидир.\nСўнг Қуртубий айтадилар: «Абул Фарж айтдилар ва Бизнинг асҳобларимиздан Қоффал айтдилар: «Қўшиқчи билан раққоснинг шаҳодатини Аллоҳ қабул қилмайди»».\nМен айтаман: Бу иш жоиз эмаслиги собит бўлди, бу нарсага ҳақ олиш жоиз эмас. Абу Умар бин Абдулбарр айтдики: «Бу нарсага ҳақ олиш ҳаромлигига ижмоъ бор. Бу ҳақида Анъом сурасининг وَعِندَهُ مَفَاتِحُ الْغَيْبِ ояти тафсирида баён қилдик».\n/ Кутубхона / Раддиялар / Мусиқа, қўшиқ ва томоша ҳақидаги ҳукмларини фош қилиш\n• Ихтилоф турлари\n• Яхши бидъат пайдо қилиш ҳақида ҳадис борми?\n• Таҳорат шартлари, фарзлари ва суннатлари\n• Имом Албонийнинг таржимаи ҳоллари\n• Кишининг аҳли оиласи орасида ғариб бўлиши\n• Эрим ИШИДга қўшилишга қарор қилди\n• Залолатга оғган фирқалар билан ҳаракат қилиш\n• Мусулмон борасидаги асл, у салафий эканими?\n• Хаворижларга кофирлик ҳукмини беришдаги рожиҳ қавл\n• Қирқ кун жамоатда аввалги такбирга етиб намоз ўқиш


Бекажон учун маслаҳатлар — Dilkashradio.com\nАссалому алайкум. Ишда ишлайдиган аёллар учун, дам олиш кунлари ҳақиқий тер тўкадиган кунлар ҳисобланади. Ахир тасаввур қилинг, болалар ёш, сиз ҳам турмуш ўртоғингиз ҳам ишлайди. Уйга қайтгач, фақат таом тайёрлашу, идиш ювишга кучингиз етади ҳолос. Шундай экан, дам олиш кунлари дам олиш ҳақида ўйламаса ҳам бўлади. Аёл кишининг нақадар саришталигини оиланинг ҳаммомидан билиш мумкин. Ҳаммомда тозаликни сақлаш эса осон иш эмас. Занг, микроб ва ойнадаги изларни йўқотиш учун қанча куч ва вақт сарфлаганингизни эсланг. Ҳаммомингизда мукаммал тозалик бўлиши ва унинг ярқирашини таъминлайдиган бир нечта ҳийлани эътиборингизга ҳавола этамиз марҳамат. Ҳаммомда энг тез кир бўладиган нарса бу ойна. Ҳатто агар қўл остиингизда тозалаш воситаси бўлмаса, ойнани тозалаш унчалик қийин эмас. Ойнага водород пероксиди ва ош содаси аралашмасини пурканг ва губка билан ювиб ташланг.\nЯна соқол олиш гелидан фойдаланиш мумкин. Ундан сўнг ойна нафақат ярқирайди, балки терламайдиган бўлади. Ваннангиз қордек оппоқ бўлишини орзу қилмайдиган аёл бор эканми?! Аммо бунинг иложи борга ўхшайди. Ванна пок ва қордек оқ бўлиши, бактерия ва ифлосликларни йўқотиш учун сизга 1/2 стакан цирка, 1 стакан спирт ва ¼ ош содаси керак бўлади. Буларнинг барини 4 литр сувга солиб, аралаштиринг. Юза қисмга суриб, 15 дақиқа кутинг, сўнгра ювиб ташланг. Барчаси қандай осонгина ювилиб кетишини кўриб, ҳайратда қоласиз. Ҳожатхонамизни ҳам ярқиратишнинг йўли бор. Сувга тишларни чайқаш воситаси ёки тиш пастасини аралаштириб, уни қуйиб чиқилади. Ярим соат ўтгач, чўтка билан ювиб ташланади. Ванна ва ҳожатҳонадаги кафелларни ювиш ҳам роса вақтни оладиган ишдардан бири ҳисобланади. Кислород оқартириш воситаси ва пахта бўлаги билан плиткаларни янгидек қилиб, ялтиратади.\nБундан ташқари, оғиз бўшлиғини чайиш учун махсус восита ва тиш пастасидан ҳам фойдаланишингиз мумкин. Зангдан қутилиш биз ўйлагандан анча осондир. Бунинг учун ош тузини занг устига сепинг, сўнгра лимон шарбатини қуйинг. Лимон шарбати эритади, туз эса зангни ўзига шимиб олади. Эритмани кечасига қолдиринг, эрталаб ювиб ташланг. Покликдан кайфиятингиз кўтарилади. Шифтни тозалаш учун эса, бир челак сув ва циркани 1:1 нисбатда аралаштириб, ишлатилса, шифтдаги доғ ва чангдан қутулиш осон бўлади. Полювгич ёрдамга келади. Фақат кўзойнак тақиб олишни унутманг. Пардалар учун эса маиший оқартиргич (500 мл) ва кир ювиш суюқлиги (2 ош қошиқ) аралашмасини сепинг. Бир оз вақтдан сўнг, ювинг ва пардалар чиройли кўринишга эга бўлади. Хонадонда тозаликни ўрнатиш учун, нафақат оқартирувчи ва кир ювувчи моддалар балки кўпчилик севиб истеъмол қиладиган кола ҳам ёрдамга келади.\nАгар сирли това тагига олган бўлса, унга Кола қуйиб қайнатинг: Идиш янгидек бўлади! Қимматбаҳо тилла ёки кумуш буюмларингизни тозалаш учун уларни бир неча дақиқага Колага солиб қўйинг ва тиш чоткасида енгил ишқалаб юборинг: улар ялтираб тоза бўлади. Аммо бундай муолажани тошли буюмларда қўлламаган маъқул. Агарда занглаб қолган эски болтни бурай олмаётган бўлсангиз, кичик матони Колага ботириб болт атрофига 1-2 соатга ўраб қўйинг. Бундан сўнг уни бураш бирмунча осон кечади. Кока-колани човгунга қуйиб кечасига қолдиринг. Эрталабгача човгун ичида йиғилган қасмоқ(накипь) топ-тоза бўлади. Кока-колани унитазга қуйсангиз уни оппоқ қилиб тозалайди. Кока-колани севимли соусингиз билан 1:1 нисбатда аралаштириб, турли гўштли таомлар ёки товуқ устига суртиб пиширсангиз жуда мазали чиқади.


“ИККИМИЗНИ ШЕЪРИЯТ БИРЛАШТИРГАН...” - “Китоб дунёси” газетаси сайти\n“ИККИМИЗНИ ШЕЪРИЯТ БИРЛАШТИРГАН...”\n1047 марта кўрилган.\nЎзбек адабиёти ихлосмандларига “Қуёнлар ва бўғма илонлар”, “Шоир” қиссалари ҳамда “Юрак”, “Ёзувчининг бир куни”, “Қўшюрак” ҳикоялари билан яхши таниш бўлган рус адабиётининг дунёга машҳур намояндаларидан бири Фозил Искандар шу йил 31июль куни вафот этди (бу ҳақда газетамизнинг аввалги сонида ҳам айтиб ўтгандик). Адибни сўнгги манзилга кузатаётганда ҳассос шоир Евгений Александрович Евтушенко жондан азиз оғайнисининг хотирасига бағишлаб ёзган шеърини ўқиди. Дўсти билан оғир видолашувдан кейин эса машҳур шоир “Комсомольская правда” радиосига интервью берди.\n— Евгений Александрович, Фозил Искандар Россия учун ким эди? Дунё учун-чи? Евгений Евтушенконинг ўзи учун-чи?\n— Мен уни 47-йилдан бери билардим. Ўшанда у кирза этикда юрарди, лекин зинҳор-базинҳор башанг кийинган кавказликка ўхшамасди, жуда яхши эслайман — этикларига кўзга кўринар даражада каттакон ямоқ солинганди.\nБиз танишган кезларда биродарим техникумда ўқирди, қайси техникумлиги ёдимда йўқ. Иккимизни шеърият яқинлаштирди. У билан таҳририятларга қатнайдиган давримизда қаердадир учрашганмиз. Шундай қилиб, кунлардан бир куни дўст тутиндик. Ўшандаёқ у мени Абхазияга меҳмонга таклиф этди. Кейин умримда илк бора Кавказга йўл олдим…\n...Ўшандаги Абхазияга ташрифим “Ажалдан бурун ўлма” номли романимда тасвирланган.\nФозил иккаламиз бир шоирнинг иқтидори олдида бош эгардик. Бу ўша пайтларда асарлари деярли чоп этилмаган, Эренбург1 ўз мақоласида кашф этган Слуцкий эди. У билан ҳам дўстлашиб қолдик. У фронт қатнашчиси, комиссар ҳаёти саргузаштга тўла одам эди. Биласизми, қандайдир кескин насрий шеърлар ёзарди. Бу шеърлар ажабтовур ўзгача, фақат унинг ўзига тегишли бўларди, мен доим “слуцкийча” назм деб атаб келганман.\nУнинг токчасида қачон қарама ҳеч қаерда чоп этилмаган бир уюм шеърлар тахланиб ётганини ўз кўзим билан кўрганман. “Хожаси ёқтирмаган қулман” номли шеърлар. Булар Сталин ҳақида эди. Ўшанда Сталин замони эди-да. Энг қизиғи, у шеърларни очиқчасига ёш шоирларга тарқатарди. У сираям қўрқмасди. Бу иши мени тонг қолдирганди.\nСлуцкий бизни адабий олифталикдан халос этди. Унга тақлид қилмасдик, бироқ шоирдан кўп нарсани ўргандик.\nУ ҳам бизнинг умуман бошқача эканлигимизни тушунарди. Ҳар биримиз айрича шоир эдик. Аммо биз бир-биримизни суйиб ардоқлардик. Қолаверса, бизни театрга бўлган муҳаббат бирлаштириб турарди. У замонларда онам Мосэстрадада ишларди. Онам контрамаркалар топиб келарди ва биз биргаликда театрларга борардик.\nАвлодимиздагиларнинг барчаси бошқа мамлакатларни кўришни орзу қиларди, чунки собиқ шўро замонида туризм деганлари тақиқланганди. Лекин Парижга илк бора саёҳат қилиб, машҳур оперетта театрининг “Сильва” деган спектаклига кирганмиз. Ўшанда актёрлар ўз ролларини қойилмақом этиб ижро этгандилар...\nУ ерда иккаламиз ҳам кордебалетимиз ижро этган Мопассан замонасининг ҳақиқий канканини2 оғзимиз очилиб томоша қилганмиз. Ҳа, бу бизнинг Парижга илк саёҳатимиз эди.\n— Жуда қизиқ-ку.\n— Шундан кейин жуда кам кўришдик. Лекин бутун умрга дўст бўлиб қолдик. Фозил мени кўп марта доғда қолдирарди. Ўша кезларда у шеърлар ёзарди. Унинг бир банди мени маҳлиё қилиб қўйган. Ҳозир ҳам ёддан айтиб бера оламан. Гарчи абхаз бўлса-да, унинг томирида эронийлар, форсийлар қони ҳам оқарди. Фозил эса ўзини рус шоири деб биларди. Рус тилини сув қилиб ичиб юборганди, шоирона қофияларни қотириб ташларди.\nМана, ўша банд:\n«И пусть, дыша в лицо\nНа грудь мне бросится\nЯ узнан. Лучшего\nНе надо. Скручена\nЛегко, спокойно мне\nҚандай нафосат! Банднинг қанчалик эркин ёзилганини қаранг! Унинг чинакам шоирлигини дарҳол фаҳмладим.\nХуллас, мен унинг биринчи китобини таҳрир қилишга ўтирдим. Бу менинг таҳриримдан ўтган биринчи китоб эди. У, хотирам панд бермаса, 1951-52 йилда нашрдан чиқди. Номи эсимда йўғ-у, лекин юпқагина, нафис китоб эди.\nКейин у насрий асарлар, ажойиб ҳикоялар ёза бошлади. Бирмунча фурсат Багрицкийнинг3 таъсири остида ижод қилди...\nАста-секин Фозил ўзига машҳурлик олиб келган, роман деймизми ёки қиссами, хуллас, “Чегемлик Сандро”га қараб етилиб борди. Асарнинг ажойиб сатирасини айтмайсизми, Сталин замонасидаги, Рицдаги Сталин зиёфатидаги сатира, шу билан бирга деҳқонлар, кавказликларнинг қатор образлари. Фозил Искандар турли-туман кавказликларни гавдалантирганлардан бири бўлиб қолди.\nБир сафар у мени қаттиқ ҳаяжонга солди. Фозил менга минг бир машаққат билан цензурадан ўтган асарнинг қўлёзмасини жўнатганди. Бу “Қуёнлар ва бўғма илонлар” қиссаси эди. Асар худди эртакдай ёзилганди, уни болалар ҳам ўқиса, бу китоб билан бир умр яшаса бўларди, қайта-қайта ўқиганингиз сари янгидан-янги сарҳадларни очаверасиз... Нега деганда, бу шахсга сиғинишга қарши, ярим қуён ёки ярим бўғма илон одамларга қарши ёзилган асар эди. Сирасини айтганда, бу фавқулодда асар бўлди. Англадимки, буюк, жаҳоншумул асар. Фозил бу асари билан жаҳон адабиётига қадам қўйганди. Ана шунақа. Қисса бутун дунёда тан олиниб, кўпгина тилларга таржима қилинди.\n— Фозил Искандар билан охирги марта қачон кўришгандингиз?\n— Охирги марта... Бу умуман тасодиф бўлди. Бир куни унга Игор Волгиннинг “Маржон ўйини” (“Игра в бисер”) кўрсатуви маъқул бўлибди. Кўрсатувда мен ҳам иштирок этгандим. Бу энди кутилмаган ҳодиса эди, чунки рафиқасининг айтишича, Фозил телевидениени хушламай қолганди. Тўғрисини айтсам, ўзим ҳам телевидениедан қочиб юрардим. Хуллас, у менга қўнғироқ қилиб, кўрсатувда ўқиган шеърларим, суҳбатим ёққанини айтди... Адашмасам, бу бултур бўлганди.\n— Евгений Александрович, жанозада Фозил Искандарга бағишланган янги шеърингизни ўқиб бердингиз...\n— Дўстимнинг қазо қилганини эшитганимда Чегемда, Кабардино-Болқориядаги Чегемда эдим. Айтиб ўтишим даркорки, Қайсин Қулиевнинг барча қариндош-уруғлари ва бутун бошли халойиқ бу ерда, Москвада сўзга чиққанимда чуқур қайғуда эканликларини етказишимни сўрашди, барчалари Фозил Искандарни ўзиники деб ҳисоблашарди...\nМОТАМ МАРОСИМИДА ЎҚИЛГАН ШЕЪР\nЛаҳзалик эмас ҳеч олдинги ҳаёт,\nБирга қучоқлади Кавказни Фозил.\nБир қону бир танмиз жами одамзод,\nЁки ҳаммамизнинг Худоимиз бир.\nСен билан биз ахир бир уруғ, бир жон,\nОлтмишинчи йиллар каби қадрдон.\nЁнингга Чегемдан учиб келдим мен,\nУнинг шаршара ва беваларидан.\nО ўша тук босган жаллоднинг қўли,\nўарқ қила олмадим кучуклар каби.\nСоғ қолдик Валтасар зиёфатида,\nБужмайди қон қотган столнинг лаби.\nЭгизлардан яқин оға-инидек,\nСен билан бир бора узоқлашдик биз.\nОлиб қололмадим. ўафлатда қолдик,\nАжал яқинлашди Сенга жуда тез.\nҚандай бардош бердинг жосус жангчига,\nЧидаш мумкинмикан бу зарбга ахир.\nЯрми қуён ёки гоҳ бўғма илон,\nПойлаб турганида бизларни тақдир.\nТахламанг кир, сохта қасидаларни,\nўийбатчи кимсалар шараф шонига.\nКимнидир тезласа авом халойиқ,\nЛаънатлашга лойиқ. Лаънатга лойиқ.\nЁшариб кетибди юзинг нақадар,\nФозил, абадийлик сенга муборак.\nБардавом яшайди бизнинг китоблар –\nҚолгани эса чанг…\nРус тилидан Хосият Рустамова таржима қилди.\n1. Илья Григорьевич Эренбург (1891–1967) — рус ёзувчиси, жамоат арбоби, шоир, публицист, таржимон ва сураткаш.\n2. Канкан — французча рақс.\n3. Эдуард Георгиевич Багрицкий (1895–1934) — шоир, таржимон ва драматург.